Paġna Sabiex jiġi evitat li l-għajnuna mill-Istat tikkawża distorsjoni fil-kompetizzjoni fis-suq intern u taffettwa l-kummerċ bejn l-Istati Membri b'mod li jmur kontra l-interess komuni, l-Artikolu 107(1) tat-Trattat dwar il-Funzjonament tal-Unjoni Ewropea ("it-Trattat") jistabbilixxi l-prinċipju li l-għajnuna mill-Istat hija pprojbita. F'ċerti każijiet, madankollu, l-għajnuna mill-Istat tista' tkun kompatibbli mas-suq intern skont l-Artikoli 107(2) u (3) tat-Trattat. Abbażi tal-Artikolu 107(3)(c) tat-Trattat, il-Kummissjoni tista' tikkunsidra bħala kompatibbli mas-suq intern l-għajnuna mill-Istat sabiex tiffaċilita l-iżvilupp ta' ċerti attivitajiet ekonomiċi fi ħdan l-Unjoni Ewropea, fejn tali għajnuna ma tfixkilx il-kondizzjonijiet tal-kummerċ sa grad li jkun kuntrarju għall-interess komuni. tingħata spinta lir-riżultati ekonomiċi filwaqt li jonqos l-użu tar-riżorsi; jiġu identifikati u jinħolqu opportunitajiet ġodda għat-tkabbir ekonomiku u għal aktar innovazzjoni, u tingħata spinta lill-kompetittività tal-Unjoni; tiġi żgurata s-sigurta tal-provvista ta' riżorsi essenzjali; ikun hemm ġlieda kontra l-bidla fil-klima u jiġu limitati l-impatti tal-użu tar-riżorsi fuq l-ambjent. Il-qafas tal-2030 jitlob impenn ambizzjuż biex jitnaqqsu l-emissjonijiet ta' gass serra b'konformità mal-pjanijiet direzzjonali tal-2050. It-twettiq ta' dan l-objettiv għandu jsegwi approċċ kosteffiċjenti, li jipprovdi flessibilità lill-Istati Membri biex jiddefinixxu tranżizzjoni għal livell baxx ta' karbonju xierqa għaċ-ċirkostanzi speċifiċi tagħhom u jinkoraġġixxu r-riċerka u l-innovazzjoni biex jiġi appoġġjat qafas dwar il-klima u l-enerġija għal wara l-2020. Dawn il-Linji Gwida attwali jirrispettaw dawk il-prinċipji u jħejju l-bażi għal Qafas tal-2030. F'dawn il-Linji Gwida, il-Kummissjoni tistipula l-kundizzjonijiet li taħthom l-għajnuna għall-enerġija u l-ambjent tista' titqies kompatibbli mas-suq intern skont l-Artikolu 107(3)(c) tat-Trattat. li jitrawwem it-tkabbir sostenibbli, intelliġenti u inklużiv f'suq intern kompetittiv; li l-iskrutinju ex ante tal-Kummissjoni jiġi ffukat fuq il-każijiet bl-akbar impatt fuq is-suq intern, filwaqt li tissaħħaħ il-kooperazzjoni mal-Istati Membri fl-infurzar tal-għajnuna mill-Istat; li r-regoli jiġu ssimplifikati u jiġu previsti deċiżjonijiet li jittieħdu aktar malajr. B'mod partikolari, il-Komunikazzjoni sejħet għal approċċ komuni fir-reviżjoni tal-Linji Gwida u l-oqfsa differenti bbażati fuq it-tisħiħ tas-suq intern, il-promozzjoni ta' effikaċja ikbar fl-infiq pubbliku permezz ta' kontribut aħjar tal-għajnuna mill-Istat għall-objettivi ta' interess komuni, skrutinju ikbar fuq l-effett ta' inċentiv, fuq il-limitazzjoni tal-għajnuna għall-inqas meħtieġ, u fuq l-effetti negattivi potenzjali tal-għajnuna fuq il-kompetizzjoni u l-kummerċ. Il-kundizzjonijiet ta' kompatibbiltà stabbiliti f'dawn il-Linji Gwida huma bbażati fuq dawk il-prinċipji komuni ta' valutazzjoni. Għall-agrikoltura u s-sajd u l-akkwakultura, dawn il-Linji Gwida japplikaw għal għajnuna għall-ħarsien ambjentali favur impriżi attivi fl-ipproċessar u l-kummerċjalizzazzjoni ta' prodotti u, taħt ċerti kundizzjonijiet, lill-impriża attiva fil-produzzjoni primarja. Il-kundizzjonijiet li ġejjin japplikaw għal dawn is-setturi: fil-qasam tal-produzzjoni primarja tas-sajd u l-akkwakultura, dawn il-Linji Gwida japplikaw biss fejn ma jkunx hemm dispożizzjonijiet speċifiċi dwar l-għajnuna għall-ħarsien ambjentali jew għall-objettivi tal-enerġija. Dawn il-Linji Gwida ma japplikawx għal: il-finanzjament ta' miżuri ta' ħarsien ambjentali li jirrigwardaw l-infrastruttura tat-trasport bl-ajru, it-toroq, il-linji tal-ferrovija, il-kanali tal-ilma interni u t-trasport marittimu; Il-Kummissjoni identifikat għadd ta' miżuri ambjentali u tal-enerġija li għalihom l-għajnuna mill-Istat taħt ċerti kundizzjonijiet tista' tkun kompatibbli mas-suq intern skont l-Artikolu 107(3)(c) tat-Trattat: għajnuna għal dawk li jmorru lil hinn mill-istandards tal-Unjoni jew li jżidu l-livell ta' ħarsien ambjentali fin-nuqqas ta' standards tal-Unjoni (inkluża għajnuna għall-akkwist ta' vetturi tat-trasport ġodda); għajnuna għal adattament bikri għall-istandards tal-Unjoni futuri; għajnuna għall-istudji ambjentali; għajnuna għar-rijabilitazzjoni ta' siti kontaminati; għajnuna għal enerġija minn sorsi rinnovabbli; għajnuna għal miżuri ta' effiċjenza fl-użu tal-enerġija, inkluża l-koġenerazzjoni u tisħin u tkessiħ distrettwali; għajnuna għal effiċjenza tar-riżorsi u b'mod partikolari għajnuna għall-immaniġġjar tal-iskart; għajnuna f'forma ta' tnaqqis jew eżenzjonijiet mit-taxxi ambjentali; għajnuna fil-forma ta' tnaqqis fl-appoġġ finanzjarju għall-elettriku minn sorsi rinnovabbli; għajnuna għal infrastruttura tal-enerġija; għajnuna għal miżuri tal-adegwatezza tal-ġenerazzjoni; għajnuna fil-forma ta' permessi negozjabbli; għajnuna għar-rilokazzjoni ta' impriżi. Għall-finijiet ta' dawn il-Linji Gwida, japplikaw id-definizzjonijiet li ġejjin: "protezzjoni ambjentali" tfisser kwalunkwe azzjoni mfassla biex tirrimedja jew biex tipprevjeni li ssir ħsara fuq l-ambjent fiżiku jew fuq ir-riżorsi naturali bl-attivitajiet proprji tal-benefiċjarju, biex tnaqqas ir-riskju ta' tali ħsara jew biex twassal għal użu aktar effiċjenti tar-riżorsi naturali, inklużi l-miżuri li jiffrankaw l-enerġija u l-użu ta' sorsi tal-enerġija rinnovabbli; "effiċjenza enerġetika" tfisser ammont ta' enerġija ffrankata ddeterminat billi jitkejjel u/jew jiġi stmat il-konsum qabel u wara l-implimentazzjoni ta' miżura ta' titjib fl-effiċjenza fl-enerġija, filwaqt li tiġi żgurata n-normalizzazzjoni tal-kundizzjonijiet esterni li jaffettwaw il-konsum tal-enerġija; "Standard tal-Unjoni" tfisser "eko-innovazzjoni" tfisser il-forom kollha ta' attivitajiet ta' innovazzjoni li jirriżultaw fi jew li huma intiżi għal titjib tal-ħarsien ambjentali b'mod sinifikanti, inklużi proċessi ġodda ta' produzzjoni, prodotti jew servizzi ġodda, u metodi ġodda ta' ġestjoni u negozju, li l-użu jew l-implimentazzjoni tagħhom x'aktarx jimpedixxu jew inaqqsu b'mod sostanzjali r-riskji għall-ambjent, it-tniġġis u impatti negattivi oħra tal-użu ta' riżorsi, tul iċ-ċiklu ta' ħajja tal-attivitajiet relatati. Għall-finijiet ta' din id-definizzjoni, dawn li ġejjin mhumiex meqjusin bħala innovazzjonijiet: tibdil jew titjib żgħir; żieda fil-produzzjoni jew ħiliet ta' servizzi permezz ta' żieda ta' sistemi loġistiċi jew ta' produzzjoni li huma simili ħafna għal dawk li diġà qed jintużaw; tibdil fil-prattiki ta' negozju, organizzazzjoni fuq il-post tax-xogħol jew relazzjonijiet esterni li huma bbażati fuq metodi ta' organizzazzjoni li diġà qegħdin jintużaw fl-impriża; tibdil fl-istrateġija ta' ġestjoni; amalgamazzjonijiet u akkwisti; waqfa mill-użu ta' proċess; sempliċi sostituzzjoni jew estensjoni tal-kapital; tibdil li jirriżulta purament minn tibdil fil-prezzijiet tal-fatturi ta' produzzjoni, l-adattament ta' prodott għall-klijentela, it-tibdil regolari staġjonali u tibdil ċikliku ieħor; il-kummerċjalizzazzjoni ta' prodotti ġodda jew imtejba ħafna. "sorsi ta' enerġija rinnovabbli" tfisser is-sorsi ta' enerġija rinnovabbli mhux fossili li ġejjin: l-enerġija mir-riħ, mix-xemx, l-enerġija aereotermali, ġeotermali, idrotermali u enerġija mill-moviment tal-oċeani, mill-stallazzjonijiet idroelettriċi, enerġija mnissla mill-bijomassi, mill-gassijiet tal-miżbliet, mill-gassijiet jew il-bijogassijiet tal-impjanti tat-trattament tad-dranaġġ; "bijomassa" tfisser il-frazzjoni bijodegradabbli tal-prodotti, l-iskart u r-residwi agrikoli (inklużi s-sustanzi veġetali u tal-annimali), mill-forestrija u minn industriji oħrajn relatati, inkluż mis-sajd u l-akkwakultura, kif ukoll il-frazzjoni bijodegradabbli tal-iskart industrijali u dak muniċipali; "bijofjuwils" tfisser fjuwil likwidu jew ġassuż għat-trasport prodott mill-bijomassa; "bijolikwidi" tfisser fjuwil likwidu għal għanijiet ta' enerġija minbarra għat-trasport, inklużi l-elettriku u t-tisħin u t-tkessiħ, prodott mill-bijomassa; "mekkaniżmu ta' kooperazzjoni" tfisser mekkaniżmu li jissodisfa l-kundizzjonijiet tal-Artikolu 6, 7 jew 8 tad-Direttiva (KE) Nru 2009/28; "enerġija minn sorsi ta' enerġija rinnovabbli" tfisser l-enerġija prodotta minn impjanti li jużaw biss sorsi ta' enerġija rinnovabbli, kif ukoll il-proporzjon f'termini ta' valur kalorifiku tal-enerġija, prodott minn sorsi ta' enerġija rinnovabbli f'impjanti ibridi li jużaw ukoll sorsi ta' enerġija konvenzjonali u tinkludi l-elettriku rinnovabbli użat fil-mili tas-sistemi ta' ħżin, iżda teskludi l-elettriku prodott bħala riżultat ta' sistemi ta' ħżin; "koġenerazzjoni" jew sħana u qawwa kkombinati (CHP) tfisser il-ġenerazzjoni simultanja fi proċess wieħed ta' enerġija termali u elettrika u/jew mekkanika; "taxxa ambjentali" tfisser taxxa li l-bażi taxxabbli speċifika għaliha jkollha effett negattiv ċar fuq l-ambjent jew li tfittex li tintaxxa ċerti attivitajiet, prodotti jew servizzi biex il-kostijiet ambjentali jkunu jistgħu jiġu inklużi fil-prezz tagħhom u/jew biex il-produtturi u l-konsumaturi jkunu orjentati lejn attivitajiet li jirrispettaw aħjar l-ambjent; "intrapriża kbira", kif ukoll "impriża kbira" tfisser intrapriżi li ma jaqgħux taħt id-definizzjoni ta' SME; "għajnuna individwali" tfisser għajnuna mogħtija fuq il-bażi ta' skema jew inkella fuq bażi ad hoc; "intensità tal-għajnuna" tfisser l-ammont tal-għajnuna gross espressa bħala perċentwal tal-kostijiet eliġibbli; Iċ-ċifri kollha użati għandhom jiġu rreġistrati qabel kwalunkwe tnaqqis ta' taxxa jew ta' xi dritt ieħor, fejn l-għajnuna tingħata f'forma oħra barra minn għotja, l-ammont ta' għajnuna għandu jkun l-ekwivalenti tal-għotja tal-għajnuna, għajnuna li titħallas f'diversi pagamenti għandha tiġi kkalkulata fil-valur tagħha fi żmien l-għotja; ir-rata ta' imgħax li għandha tiġi applikata għal skopijiet ta' skont u għall-kalkolu tal-ammont ta' għajnuna f'self b'rata ta' imgħax baxxa trid tkun ir-rata ta' referenza applikata fi żmien l-għotja; l-intensità tal-għajnuna hija kkalkulata għal kull benefiċjarju; "benefiċċju operattiv" tfisser, partikolarment u għall-fini tal-ikkalkolar tal-kostijiet eliġibbli, b'mod partikolari l-ekonomija tal-kostijiet jew il-produzzjoni anċillari addizzjonali direttament marbuta mal-investiment addizzjonali għall-ħarsien ambjentali u, fejn applikabbli, il-benefiċċji li jiżdiedu minn miżuri oħra ta' sostenn kemm jekk ikunu għajnuna mill-Istat kif ukoll jekk le, inkluża għajnuna operatorja li tingħata għall-istess kostijiet eliġibbli, tariffi feed in jew miżuri oħra ta' sostenn; "kostijiet operattivi" tfisser, b'mod partikolari u għall-finijiet tal-ikkalkular tal-kostijiet eliġibbli, il-kostijiet addizzjonali ta' produzzjoni bħall-kostijiet tal-manutenzjoni li jirriżultaw mill-investiment barrani għall-ħarsien tal-ambjent; "assi tanġibbli" tfisser, għall-finijiet tal-ikkalkular tal-kostijiet eliġibbli, investimenti f'artijiet li huma strettament meħtieġa biex jintlaħqu l-objettivi ambjentali, investimenti fil-bini, fl-impjanti u fit-tagħmir maħsuba sabiex inaqqsu jew jeliminaw it-tniġġis u l-inkonvenjenzi, u investimenti biex jiġu adottati metodi ta' produzzjoni bil-għan li jitħares l-ambjent; "assi intanġibbli" tfisser, għall-finijiet tal-ikkalkular tal-kostijiet eliġibbli, infiq fuq it-trasferiment tat-teknoloġija permezz tal-akkwist ta' liċenzji ta' sfruttament jew ta' konoxxenzi tekniċi kemm jekk soġġetti għal privattiva u kif ukoll jekk mhumiex, wara li jiġu ssodisfati l-kundizzjonijiet li ġejjin: għandu jkun meqjus bħala assi illi jitlef il-valur, għandu jiġi mixtri fuq termini tas-suq, minn impriża illi fiha l-akkwirent ma jkollu l-ebda poter ta' kontroll dirett jew indirett; irid jiġi inkluż fl-assi tal-impriża, u jibqa' fl-istabbiliment tal-benefiċjarju tal-għajnuna u jintuża hemmhekk għal perjodu ta' mill-inqas ħames snin; din il-kundizzjoni ma tapplikax jekk dan l-assi intanġibbli jkun teknikament skadut; jekk jinbiegħ matul dawn il-ħames snin, id-dħul mill-bejgħ irid jitnaqqas mill-kostijiet eliġibbli u l-ammont sħiħ tal-għajnuna jew parti minnu jridu, fejn hu xieraq, jitħallsu lura; "internalizzazzjoni tal-kostijiet" tfisser il-prinċipju li l-kostijiet kollha assoċjati mal-ħarsien tal-ambjent għandhom ikunu inklużi fil-kostijiet tal-produzzjoni tal-impriżi li jwettqu t-tniġġis; "tniġġis" tfisser ħsara kkawżata minn min iniġġes billi b'mod dirett jew indirett jagħmel ħsara lill-ambjent, jew billi joħloq kundizzjonijiet li jwasslu għal din il-ħsara, lill-ambjent fiżiku ta' madwarna jew lir-riżorsi naturali; "il-prinċipju li min iniġġes iħallas" jew "PPP" tfisser li l-kostijiet ta' miżuri sabiex ikun indirizzat it-tniġġis irid ibatihom min iniġġes.; "sit ikkontaminat" tfisser sit fejn ikun hemm preżenza kkonfermata, ikkawżata mill-bniedem, ta' sustanzi perikolużi ta' livell tali li dawn is-sustanzi jirrappreżentaw riskju sinifikanti għas-saħħa tal-bniedem jew għall-ambjent meta jitqies l-użu attwali u l-użu ġejjieni approvat tal-art ikkonċernata; "għajnuna ad hoc" tfisser għajnuna mhux mogħtija fuq il-bażi ta' skema ta' għajnuna; "infrastruttura tal-enerġija" tfisser kwalunkwe tagħmir fiżiku jew faċilità li tinsab fi ħdan l-Unjoni jew li jgħaqqad l-Unjoni u pajjiż terz wieħed jew aktar u li jaqgħu taħt il-kategoriji li ġejjin: fir-rigward tal-elettriku: il-faċilitajiet għall-ħżin tal-elettriku, definiti bħala faċilitajiet li jintużaw għall-ħżin tal-elettriku fuq bażi temporanja jew permanenti f'infrastruttura jew siti ġeoloġiċi taħt l-art jew fuq l-art, sakemm dawn ikunu konnessi direttament ma' fili għat-trasmissjoni b'vultaġġ għoli ddisinjati għal vultaġġ ta' 110 kV jew iżjed; kwalunkwe tagħmir jew stallazzjoni essenzjali biex is-sistemi definiti fil-punti (i) sa (iii) joperaw b'sikurezza, sigurtà u effiċjenza, inklużi s-sistemi ta' protezzjoni, monitoraġġ u kontroll fil-livelli kollha tal-vultaġġ u fis-substazzjonijiet kollha; u grilji intelliġenti, definiti bħal kwalunkwe tagħmir, linja jew kejbil jew stallazzjoni, kemm fil-livell tat-trasmissjoni u kif ukoll tad-distribuzzjoni b'vultaġġ baxx u medju, li jimmira lejn komunikazzjoni diġitali bidirezzjonali, f'ħin reali jew viċin il-ħin reali, monitoraġġ u ġestjoni interattivi u intelliġenti tal-ġenerazzjoni, it-trasmissjoni, id-distribuzzjoni u l-konsum tal-elettriku fi ħdan netwerk tal-elettriku bl-għan li jiġi żviluppat netwerk li b'mod effiċjenti jintegra l-imġiba u l-azzjonijiet tal-utenti kollha konnessi miegħu — ġeneraturi, konsumaturi u dawk li jagħmlu t-tnejn — sabiex tiġi żgurata sistema tal-elettriku ekonomikament effiċjenti, sostenibbli, b'telf baxx u b'livelli għoljin ta' kwalità, sigurtà tal-provvista u sikurezza. fir-rigward tal-gass: linji ta' pajpijiet tat-trażmissjoni u tad-distribuzzjoni għat-trasport tal-gass naturali u l-bijogass li jiffurmaw parti minn netwerk li jinkludi primarjament pipelines bi pressa għolja, apparti l-pipelines bi pressa għolja li jintużaw għal distribuzzjoni upstream jew lokali ta' gass naturali; faċilitajiet ta' ħżin taħt l-art li huma konnessi ma' pajpijiet minn fejn jgħaddi l-gass bi pressjoni għolja imsemmija fil-punt (i); il-faċilitajiet ta' riċeviment, ħżin u rigassifikazzjoni jew dekompressjoni għal gass naturali likwifikat ("LNG") jew gass naturali kkompressat ("CNG"); u kwalunkwe tagħmir jew stallazzjoni essenzjali biex is-sistema topera b'sikurezza, b'sigurtà u b'effiċjenza jew biex tippermetti kapaċità bidirezzjonali, inklużi l-istazzjonijiet ta' kompressjoni; fir-rigward taż-żejt: il-pipelines użati għat-trasport ta' żejt mhux maħdum; l-istazzjonijiet tal-ippumpjar u l-faċilitajiet ta' ħżin meħtieġa għall-operazzjoni tal-pipelines għaż-żejt mhux maħdum; u kwalunkwe tagħmir jew stallazzjoni essenzjali biex is-sistema inkwistjoni topera b'mod adattat, b'sigurtà u b'effiċjenza, inklużi s-sistemi ta' protezzjoni, monitoraġġ u kontroll u l-apparat ta' inverżjoni tal-fluss; "diskrepanza ta' likwidità" tfisser id-differenza bejn il-flussi ta' flus pożittivi u negattivi matul il-ħajja tal-investiment, imnaqqsa għall-valur attwali tagħhom (normalment billi jintuża l-kost tal-kapital). "adegwatezza tal-ġenerazzjoni" tfisser livell ta' kapaċità iġġenerata li hija meqjusa bħala adegwata biex takkomoda l-livelli tad-domanda fl-Istat Membru f'kull perjodu partikolari, fuq il-bażi tal-użu ta' indikatur statistiku konvenzjonali użat minn organizzazzjonijiet rikonoxxuti mill-istituzzjonijiet tal-UE li jwettqu rwol essenzjali fil-ħolqien ta' suq uniku fil-qasam tal-elettriku, bħall-ENTSO-E; "ġeneratur" tfisser impriża li tipproduċi l-enerġija elettrika għal skopijiet kummerċjali; "miżura għall-adegwatezza tal-ġenerazzjoni" tfisser mekkaniżmu bl-għan li jiżgura li jintlaħqu ċerti livelli ta' adegwatezza tal-ġenerazzjoni fil-livell nazzjonali; "responsabbiltà ta' bbilanċjar" tfisser responsabbiltà għal devjazzjonijiet bejn il-ġenerazzjoni, il-konsum u t-tranżazzjonijiet kummerċjali fi ħdan impriża BRP fi ħdan perjodu partikolari ta' saldu; "responsabbiltajiet standard ta' bbilanċjar" tfisser responsabbiltajiet ta' bbilanċjar mhux diskriminatorji bejn it-teknoloġiji li ma jeżentax xi wieħed mill-ġeneraturi minn dawk ir-responsabbiltajiet; "parti responsabbli mill-bilanċ (BRP)" tfisser parteċipant fis-suq jew ir-rappreżentant magħżul minnu responsabbli mill-iżbilanċi tiegħu. "żbilanċi" tfisser devjazzjonijiet bejn il-ġenerazzjoni, il-konsum u t-tranżazzjonijiet kummerċjali fi ħdan impriża BRP fi ħdan perjodu partikolari ta' saldu. "saldu ta' żbilanċ" tfisser mekkaniżmu ta' soluzzjoni finanzjarja bil-għan li jiġu rkuprati l-kostijiet ta' bilanċjar applikabbli għall-iżbilanċi tal-BRPs. "perijodu ta' saldu ta' żbilanċ" tfisser unitajiet tal-ħin użati biex jinħadmu l-iżbilanċi tal-BRPs. "proċess kompetittiv ta' offerti" tfisser proċess ta' irkant mhux diskriminatorju li jipprovdi għall-parteċipazzjoni ta' għadd suffiċjenti ta' impriżi u fejn l-għajnuna tingħata fuq il-bażi jew tal-offerta inizjali ppreżentata mill-offerent jew il-prezz tal-ikklerjar. Barra minn hekk, il-baġit jew il-volum relatat mal-proċess ta' offerti hu restrizzjoni vinkolanti li jwassal għal sitwazzjoni fejn mhux il-parteċipanti kollha jistgħu jirċievu l-għajnuna;. "bidu tax-xogħlijiet" tfisser jew il-bidu ta' xogħlijiet ta' kostruzzjoni fuq l-investiment, jew l-ewwel impenn sod biex ikun ordnat tagħmir jew impenn li jagħmel l-investiment irriversibbli, ikun liema jkun l-ewwel wieħed f'termini ta' żmien. Ix-xiri tal-art u x-xogħlijiet preparatorji, bħall-kisba ta' permessi u t-twettiq ta' studji preliminari dwar il-fattibbiltà, mhumiex meqjusa bħala bidu tax-xogħlijiet. Għall-akkwiżizzjonijiet, "bidu tax-xogħlijiet" tfisser il-mument li fih jiġu akkwistati l-assi marbuta direttament mal-istabbiliment akkwistat. "proġett ta' dimostrazzjoni" tfisser proġett li juri teknoloġija bħala l-ewwel waħda tax-xorta tagħha fl-Unjoni u li tirrappreżenta ammont sinifikanti ta' innovazzjoni li jmur lil hinn sew mill-istat l-aktar avvanzat. "żoni megħjuna" tfisser żoni speċifikati f'mappa tal-għajnuna reġjonali approvata għall-perjodu tal-1 ta' Lulju 2014sal-31 ta' Diċembru 2020 skont l-Artikoli 107(3)(a) u (c) tat-Trattat; għajnuna ta' investiment: fejn l-ammont tal-għajnuna jaqbeż l-EUR 15 miljuni għal impriża waħda; għajnuna operatorja għall-produzzjoni ta' enerġija elettrika rinnovabbli u/jew għall-produzzjoni kkombinata ta' sħana rinnovabbli: fejn l-għajnuna tingħata għal stallazzjonijiet ta' elettriku rinnovabbli f'siti fejn il-kapaċità riżultanti tal-ġenerazzjoni ta' enerġija elettrika rinnovabbli għal kull sit taqbeż il-250 megawatts ("MW"); għajnuna operatorja għall-produzzjoni tal-bijofjuwils: fejn l-għajnuna tingħata lil stallazzjoni għall-produzzjoni ta' bijofjuwils f'siti fejn il-produzzjoni riżultanti taqbeż il-150 000 tunnellata ("t") kull sena; Għajnuna operatorja għall-koġenerazzjoni: fejn tingħata l-għajnuna għal stallazzjoni ta' koġenerazzjoni b'kapaċità ta' koġenerazzjoni elettrika riżultanti tiżboq il-300 MW; għajnuna għall-produzzjoni tas-sħana mill-koġenerazzjoni se tkun ivvalutata fil-kuntest tan-notifika fuq il-bażi tal-kapaċità tal-elettriku; għajnuna għal infrastruttura tal-enerġija: fejn l-ammont tal-għajnuna jaqbez l-EUR 50 miljun għal impriża waħda, għal kull proġett ta' investiment; għajnuna għall-Qbid u l-Ħżin tal-Karbonju: fejn l-ammont tal-għajnuna jaqbeż l-EUR 50 miljun għal kull proġett ta' investiment; għajnuna fil-forma ta' miżura ta' adegwatezza ta' ġenerazzjoni: fejn l-ammont tal-għajnuna jaqbeż l-EUR 15 miljun għal kull proġett għal kull impriża. Eżenzjonijiet mit-taxxa, tnaqqis minn taxxi ambjentali, jew eżenzjonijiet mill-finanzjament ta' enerġija minn sorsi rinnovabbli li jaqgħu taħt it-Taqsima 3.7 ma jkunux soġġetti għall-kundizzjonijiet għal għajnuna notifikata individwalment. Madankollu, għajnuna mogħtija fil-forma ta' għajnuna fiskali mhux koperta mit-Taqsima 3.7 ta' dawn il-Linji Gwida għandha tkun soġġetta għal valutazzjoni ddettaljata jekk jinqabżu l-limiti f'dak il-punt. Dan japplika wkoll irrispettivament jekk il-benefiċjarju individwali jibbenefikax fl-istess ħin minn eżenzjoni jew tnaqqis fiskali evalwati skont it-Taqsima 3.7. Dawn il-Linji Gwida jipprovdu l-kriterji ta' skemi ta' għajnuna u għajnuna individwali għall-protezzjoni ambjentali u objettivi tal-enerġija li huma soġġetti għall-obbligu tan-notifika skont l-Artikolu 108(3) tat-Trattat. L-għajnuna mill-Istat għall-objettivi ta' ħarsien ambjentali u l-enerġija se tkun meqjusa kompatibbli mas-suq intern skont it-tifsira tal-Artikolu 107(3)(c) tat-Trattat, jekk fuq il-bażi tal-prinċipji ta' valutazzjoni komuni stabbiliti f'dan il-Kapitolu, twassal għal kontribut miżjud għall-objettivi tal-Unjoni fil-qasam tal-ambjent u l-enerġija mingħajr ma taffettwa ħażin il-kundizzjonijiet tal-kummerċ sal-punt li jkunu kuntrarji għall-interess komuni. Se jiġu kkunsidrati l-iżvantaġġi speċifiċi tal-inħawi megħjuna. Dan il-Kapitolu jiċċara kif il-Kummissjoni se tapplika l-prinċipji komuni ta' valutazzjoni stabbiliti fit-Taqsima 3.1 meta tivvaluta miżuri ta' għajnuna li jaqgħu fil-kamp ta' applikazzjoni ta' dawn il-Linji Gwida u, fejn applikabbli, jistipula kundizzjonijiet speċifiċi (jew għajnuna individwali mogħtija abbażi ta' skema jew ad hoc). Taqsima 3.2 tistipula l-kundizzjonijiet applikabbli ġenerali ta' kompatibbiltà għall-miżuri kollha ta' għajnuna li jaqgħu fl-ambitu ta' dawn il-Linji Gwida, sakemm it-taqsimiet aktar speċifiċi ta' Kapitolu 3 jispeċifikaw jew jemendaw dawn il-kundizzjonijiet ġenerali ta' kompatibbiltà. Skont dan, it-Taqsima 3.2 tapplika b'mod partikolari għal dawn il-miżuri li mhumiex parti mit-taqsimiet aktar speċifiċi tal-Kapitolu 3: l-għajnuna għall-istudji ambjentali; għajnuna għar-rijabilitazzjoni ta' siti kontaminati; għajnuna għall-impriżi li jmorru lil hinn mill-istandards tal-Unjoni jew li jżidu l-livell ta' ħarsien ambjentali fin-nuqqas ta' standards tal-Unjoni; għajnuna għal adattament bikri tal-istandards futuri tal-Unjoni. Fil-valutazzjoni tagħha jekk miżura ta' għajnuna nnotifikata tistax titqies kompatibbli mas-suq intern, il-Kummissjoni ġeneralment tanalizza jekk it-tfassil tal-miżura ta' għajnuna jiżgurax li l-impatt pożittiv tal-għajnuna għall-kisba ta' objettiv ta' interess komuni jkunx jeċċedi l-effetti negattivi potenzjali tagħha fuq il-kummerċ u l-kompetizzjoni. il-kontribut għal objettiv definit sewwa ta' interess komuni: miżura ta' għajnuna mill-Istat għandha objettiv ta' interess komuni f'konformità mal-Artikolu 107(3) tat-Trattat; (Taqsima 3.2.1); il-ħtieġa għal intervent mill-Istat: miżura ta' għajnuna mill-Istat ikollha fil-mira sitwazzjoni fejn l-għajnuna tista' ġġib magħha titjib materjali li s-suq waħdu ma jkunx kapaċi jġib, pereżempju billi tirrimedja falliment tas-suq definit kif imiss; (Taqsima 3.2.2); kemm ikun xieraq l-ammont tal-għajnuna: il-miżura ta' għajnuna proposta hija strument ta' politika adegwat biex jiġi indirizzat l-objettiv ta' interess komuni; (Taqsima 3.2.3); effett ta' inċentiv: l-għajnuna tibdel l-imġiba tal-impriża(i) kkonċernati b'tali mod li dawn jidħlu għal attività addizzjonali li kieku mingħajr l-għajnuna ma jwettquhiex jew jwettquha b'mod ristrett jew differenti; (Taqsima 3.2.4); il-proporzjonalità tal-għajnuna (l-għajnuna miżmuma għall-minimu meħtieġ) l-għajnuna hi limitata għall-minimu meħtieġ biex jiġi inċentivat l-investiment jew l-attività addizzjonali fiż-żona kkonċernata; (Taqsima 3.2.5); l-evitar ta' effetti serji negattivi mhux dovuti fuq kompetizzjoni u kummerċ bejn Stati Membri: l-effetti negattivi tal-għajnuna huma limitati suffiċjentement, sabiex il-bilanċ globali tal-miżura jkun pożittiv; (Taqsima 3.2.6); it-trasparenza tal-għajnuna: l-Istati Membri, il-Kummissjoni, l-operaturi ekonomiċi u l-pubbliku jrid ikollhom aċċess faċli għall-atti u għall-informazzjoni kollha rilevanti dwar l-għajnuna li tingħata fil-qafas tagħhom; (Taqsima 3.2.7). Ċerti kategoriji ta' skemi jistgħu jiġu sottomessi ulterjorment għal rekwiżit ta' evalwazzjoni ex post kif deskritt f'Kapitolu 4. F'każijiet bħal dawn, il-Kummissjoni tista' tillimita t-tul ta' żmien ta' dawn l-iskemi (normalment għal erba' snin jew inqas) bil-possibbiltà li tinnotifika mill-ġdid l-estensjoni tagħhom. L-Istati Membri li għandhom l-intenzjoni li jagħtu għajnuna ambjentali jew tal-enerġija se jkollhom jiddefinixxu preċiżament l-objettiv mixtieq u jispjegaw x'inhu l-kontribut mistenni tal-miżura lejn dan l-objettiv. Meta jintroduċu miżura kofinanzjata minn Fondi Ewropej Strutturali u ta' Investiment, l-Istati Membri jistgħu jistrieħu fuq ir-raġunament fil-Programmi Operatorji rilevanti biex jindikaw l-objettivi ambjentali jew tal-enerġija. Studji ambjentali jistgħu jikkontribwixxu biex jinkiseb l-objettiv komuni meta huma direttament marbuta ma' investimenti eliġibbli taħt dawn il-Linji Gwida, wkoll jekk wara r-riżultati tal-istudju ta' tħejjija, l-investiment li qed jiġi investigat ma jsirx. Biex jintwera l-kontribut ta' għajnuna notifikata individwalment lejn livell ogħla ta' protezzjoni ambjentali, l-Istat Membru jista' juża, kemm jista' jkun f'termini kwantifikabbli, varjetà ta' indikaturi, b'mod partikolari dawk imsemmija hawn taħt: Biex jistabbilixxu Linji Gwida li jiżguraw li l-miżuri ta' għajnuna jilħqu l-objettiv komuni, l-Istati Membri għandhom jidentifikaw il-fallimenti tas-suq li jfixklu livell ogħla ta' protezzjoni tal-ambjent jew suq intern tal-enerġija li jiffunzjona b'mod tajjeb, sikur, għall-but ta' kulħadd u sostenibbli. Fallimenti tas-suq marbuta mal-objettivi tal-ambjent u l-enerġija jistgħu jkunu differenti jew simili, iżda jistgħu jipprevjenu r-riżultat ottimali u jistgħu jwasslu għal riżultati ineffiċjenti għar-raġunijiet li ġejjin: Is-sempliċi eżistenza ta' fallimenti tas-suq f'kuntest partikolari mhijiex biżżejjed biex tiġġustifika intervent mill-Istat. B'mod partikolari, politiki u miżuri oħra jistgħu jkunu diġà jiffunzjonaw biex jindirizzaw xi fallimenti identifikati tas-suq. Eżempji jinkludu regolamenti settorjali, standards mandatorji dwar it-tniġġis, mekkaniżmi ta' prezzijiet bħall-Iskema tal-Unjoni għan-Negozjar ta' Emmissjonijiet ("ETS") u taxxi tal-karbonju. Miżuri addizzjonali li jinkludu l-għajnuna mill-Istat jistgħu jiġu diretti biss lejn fallimenti residwi tas-suq, jiġifieri l-falliment tas-suq li għadu mhux indirizzat minn tali politiki u miżuri oħra. Huwa importanti wkoll li wieħed juri kif l-għajnuna mill-Istat isaħħaħ politiki u miżuri oħra bl-għan li jirrimedjaw l-istess falliment tas-suq. Għalhekk, il-każ għall-ħtieġa tal-għajnuna mill-Istat huwa aktar dgħajjef jekk imur kontra politiki oħra mmirati lejn l-istess falliment tas-suq. Il-Kummissjoni se tikkunsidra li l-għajnuna hi meħtieġa jekk l-Istat Membru juri li l-għajnuna effettivament timmira lejn falliment (residwu) tas-suq li mhuwiex indirizzat. Billi l-fallimenti tas-suq jistgħu jeżistu b'mod ġenerali u l-miżuri ta' għajnuna jistgħu jkunu, fil-prinċipju, imfassla tajjeb biex jindirizzaw riżultat ta' suq effiċjenti, mhux l-impriżi kollha kkonċernati jistgħu jiġu ffaċċati b'dawn il-fallimenti tas-suq bl-istess mod. Konsegwentement, għal għajnuna individwali notifikabbli, il-Kummissjoni se tivvaluta l-ħtieġa speċifika għal għajnuna f'dan il-każ. Huwa f'idejn l-Istat Membru li juri li hemm falliment tas-suq li għadu mhux indirizzat fir-rigward tal-attività speċifika appoġġjata mill-għajnuna u jekk l-għajnuna hix effettivament immirata biex tindirizza dak il-falliment tas-suq. Skont il-falliment tas-suq speċifiku indirizzat il-Kummissjoni se tqis il-fatturi li ġejjin: jekk miżuri oħra ta' politika hux diġà qed jindirizzaw il-falliment tas-suq, b'mod partikolari l-eżistenza ta' standards ambjentali jew oħrajn tal-Unjoni, l-ETS tal-Unjoni jew taxxi ambjentali; jekk ikunx meħtieġ intervent mill-Istat, b'kunsiderazzjoni tal-kost tal-implimentazzjoni ta' standards nazzjonali għall-benefiċjarju tal-għajnuna fin-nuqqas ta' għajnuna meta mqabbel mal-kostijiet jew in-nuqqas tagħhom tal-implimentazzjoni ta' dawk l-istandards għall-kompetituri prinċipali tal-benefiċjarju tal-għajnuna; fil-każ ta' fallimenti ta' koordinazzjoni in-numru ta' impriżi mitluba li jikkollaboraw, l-interessi diverġenti bejn partijiet li jikkollaboraw u l-problemi prattiċi fil-koordinazzjoni tal-kollaborazzjoni, bħal kwistjonijiet lingwistiċi, is-sensittività tal-informazzjoni u l-istandards mhux armonizzati. Il-miżura ta' għajnuna proposta trid tkun strument adegwat biex jiġi indirizzat l-objettiv ta' politika kkonċernat. Miżura ta' għajnuna mhux se titqies kompatibbli mas-suq intern jekk l-istess kontribut pożittiv għall-objettiv komuni jista' jinkiseb permezz ta' strumenti ta' politika oħra li joħolqu inqas distorsjoni jew tipi ta' strumenti ta' għajnuna oħra li joħolqu inqas distorsjoni. L-għajnuna mill-Istat mhijiex l-uniku strument politiku disponibbli għall-Istati Membri biex jippromwovu livelli ogħla ta' protezzjoni ambjentali jew il-kisba ta' suq tal-enerġija Ewropew sikur, li jaħdem sew, għal but ta' kulħadd u sostenibbli. Huwa importanti li wieħed iżomm f'moħħu li jista' jkun hemm strumenti oħrajn, f'pożizzjoni aħjar biex jinkisbu dawk l-objettivi. Ir-regolamentazzjoni u l-istrumenti bbażati fuq is-suq huma l-aktar strumenti importanti biex jintlaħqu l-objettivi ambjentali u tal-enerġija. Strumenti moderati, bħall-eco-labels volontarji, u t-tixrid ta' teknoloġiji li jħarsu l-ambjent jista' jkollhom rwol importanti biex jinkiseb livell ogħla ta' ħarsien ambjentali. Miżuri differenti biex jirrimedjaw l-istess falliment tas-suq jistgħu jmorru kontra xulxin. Dan hu l-każ fejn mekkaniżmu effiċjenti u bbażat fuq is-suq ġie stabbilit biex jindirizza speċifikament il-problema tal-esternalitajiet. Miżura ta' appoġġ addizzjonali sabiex tindirizza l-istess riskji ta' falliment tas-suq tirriskja li timmina l-effiċjenza ta' mekkaniżmu bbażat fuq is-suq. Miżuri differenti biex jirrimedjaw fallimenti differenti tas-suq jistgħu ukoll jaħdmu kontra xulxin. Miżura li tindirizza problema tal-adegwatezza tal-ġenerazzjoni jeħtieġ li tkun ibbilanċjata mal-objettiv ambjentali tat-tneħħija gradwali ta' sussidji ta' ħsara ambjentali jew ta' ħsara ekonomika, inkluż għal fjuwils fossili. Bl-istess mod, miżura li tnaqqas l-emissjonijiet tal-gassijiet b'effett serra tista' żżid il-provvista tal-enerġija varjabbli li tista' taffettwa b'mod negattiv il-problema tal-adegwatezza tal-ġenerazzjoni. L-għajnuna ambjentali u tal-enerġija tista' tingħata f'għamliet varji. Madankollu l-Istat Membru għandu jiżgura li l-għajnuna tingħata fl-għamla li aktarx tiġġenera l-inqas distorsjonijiet fil-kummerċ u fil-kompetizzjoni. F'dak ir-rigward, l-Istat Membru huwa mitlub biex juri għaliex forom oħra ta' għajnuna li potenzjalment jikkawżaw anqas distorsjoni bħal self li jitħallas lura meta mqabbel ma' għotjiet diretti jew krediti ta' taxxa meta mqabbla mat-tnaqqis fit-taxxa jew forom ta' għajnuna li huma bbażati fuq strumenti finanzjarji bħal dejn jew ekwità (pereżempju, self b'interessi baxxi jew ribassi fuq l-imgħax, garanziji tal-Istat, jew forniment alternattiv ta' kapital fuq termini favorevoli) huma anqas addattati. L-għażla tal-istrument tal-għajnuna għandha tkun koerenti mal-falliment tas-suq li l-miżura tal-għajnuna għandha l-għan li tindirizza. B'mod partikolari fejn id-dħul reali jkun inċert, pereżempju fil-każ tal-miżuri li jiffrankaw l-enerġija, avvanz ripagabbli jista' jikkostitwixxi strument xieraq. Għall-skemi ta' għajnuna li jimplimentaw l-objettivi u l-prijoritajiet tal-programmi operattivi, l-istrument ta' finanzjament magħżul f'dan il-programm fil-prinċipju jkun preżunt bħala strument adegwat. Sabiex juri l-adegwatezza tal-iskemi, l-Istat Membru jista' wkoll joqgħod fuq ir-riżultati ta' evalwazzjonijiet li saru fil-passat kif deskritt fil-Kapitolu 4. L-għajnuna ambjentali u tal-enerġija tista' biss titqies kompatibbli mas-suq intern, jekk ikollha effett ta' inċentiv. Effett ta' inċentiv iseħħ meta l-għajnuna ġġiegħel lill-benefiċjarju jibdel l-imġiba tiegħu sabiex iżid il-livell ta' ħarsien ambjentali jew li jtejjeb il-funzjonament ta' suq tal-enerġija sikur, għal but ta' kulħadd u sostenibbli, tibdil fl-imġiba li kieku ma kienx isir mingħajr l-għajnuna. L-għajnuna m'għandhiex tissussidja l-kostijiet ta' attività li impriża xorta waħda kienet ser taffaċċja u m'għandhiex tikkumpensa għar-riskju normali tan-negozju ta' attività ekonomika. Il-Kummissjoni tqis li l-għajnuna ma tippreżentax effett tal-inċentiv għall-benefiċjarju fil-każijiet kollha fejn ix-xogħol fuq il-proġett kien diġà beda qabel ma l-benefiċjarju jkun applika għall-għajnuna mal-awtoritajiet nazzjonali. F'tali każijiet fejn il-benefiċjarju jibda jimplimenta proġett qabel ma japplika għall-għajnuna, kwalunkwe għajnuna mogħtija fir-rigward ta' dak il-proġett ma tiġix ikkunsidrata kompatibbli mas-suq intern. L-Istati Membri għandhom jintroduċu u jużaw formola ta' applikazzjoni għal għajnuna. Il-formola tal-applikazzjoni tinkludi tal-anqas l-isem tal-applikant u d-daqs tal-impriża, deskrizzjoni tal-proġett, inkluż fejn jinsab u d-dati tal-bidu u tat-tmiem, l-ammont ta' għajnuna meħtieġa biex jitwettaq, u lista tal-kostijiet eliġibbli. Fil-formola tal-applikazzjoni, il-benefiċjarji jridu jiddeskrivi s-sitwazzjoni mingħajr għajnuna, jiġifieri sitwazzjoni hija msemmija bħala x-xenarju kontrofattwali, jew ix-xenarju jew il-proġett alternattiv. Barra minn hekk, l-impriżi l-kbar iridu jissottomettu evidenza dokumentata li ssostni x-xenarju kontrofattwali deskritt fil-formola tal-applikazzjoni.. Meta tirċievi l-formola tal-applikazzjoni, l-awtorità li tagħti l-għajnuna għandha twettaq kontroll ta' kredibilità tax-xenarju kontrafattwali u tikkonferma li l-għajnuna għandha l-effett ta' inċentiv meħtieġ. Xenarju kontrofattwali jitqies kredibbli jekk ikun ġenwin u jekk ikun jirrigwarda l-fatturi prevalenti għat-teħid tad-deċiżjonijiet fiż-żmien li fih il-benefiċjarju jieħu d-deċiżjoni dwar l-investiment. Mhuwiex mitlub li wieħed jissodisfa l-kundizzjonijiet ta' paragrafi (50) u (51) fejn l-għajnuna tingħata fuq il-bażi ta' proċess kompetittiv ta' offerti. Il-Kummissjoni tikkunsidra li l-għajnuna mogħtija biex wieħed jadatta għal standards futuri tal-Unjoni, fil-prinċipju għandha effett ta' inċentiv, inkluż meta l-istandard diġà ġie adottat iżda għadu mhuwiex fis-seħħ. Madankollu, f'dan il-każ, l-għajnuna għandha effett ta' inċentiv jekk tagħti inċentiv għat-twettiq tal-investiment ħafna qabel id-dħul fis-seħħ tal-istandard. L-għajnuna mogħtija għall-adattament għal standards tal-Unjoni diġà adottati imma li għadhom m'humiex fis-seħħ se tiġi meqjusa li jkollha effett ta' inċentiv jekk l-investiment jiġi implimentat u ffinalizzat għall-inqas sena qabel l-istandards tal-Unjoni jidħlu fis-seħħ. Bħala eċċezzjoni ulterjuri għall-paragrafu (53), effett ta' inċentiv jista' jeżisti jekk l-għajnuna tingħata għal: xiri ta' vetturi ġodda ta' trasport għat-triq, il-ferrovija, il-passaġġ fuq l-ilma intern u t-trasport marittimu konformi ma' standards tal-Unjoni, diment li tali akkwist iseħħ qabel ma dawk l-istandards jidħlu fis-seħħ u li, ladarba jkunu obbligatorji, ma jkunux japplikaw b'mod retroattiv għal vetturi li nxtraw diġà; jew operazzjonijiet ta' adattament tal-vetturi eżistenti tat-trasport għat-triq, il-ferrovija, il-passaġġ fuq l-ilma intern u t-trasport marittimu, diment li l-istandards tal-Unjoni ma kinux għadhom fis-seħħ fid-data tad-dħul fis-seħħ ta' dawk il-vetturi u li, ladarba jkunu obbligatorji, ma japplikawx b'mod retroattiv għal dawk il-vetturi. Il-Kummissjoni tqis li għajnuna b'appoġġ ta' investimenti li jippermettu lill-benefiċjarju li jieħu miżuri li jmorru lil hinn mill-istandards applikabbli tal-Unjoni tikkontribwixxi b'mod pożittiv lejn objettiv ambjentali jew tal-enerġija. Sabiex ma tiskoraġġix lill-Istati Membri milli jistabbilixxu standards nazzjonali obbligatorji li jkunu aktar stretti minn standards tal-Unjoni korrispondenti, jeżisti tali kontribut pożittiv, irrispettivament minn jekk ikunx hemm standards nazzjonali obbligatorji li jkunu aktar stretti mill-istandards tal-Unjoni. Dan jinkludi pereżempju, il-miżuri biex itejbu l-kwalità tal-arja u l-ilma lil hinn mill-istandards mandatorji tal-Unjoni. Tali kontribut pożittiv jeżisti wkoll fil-preżenza ta' standard nazzjonali obbligatorju adottat fl-assenza ta' standards tal-Unjoni. Il-paragrafu preċedenti huwa mingħajr ħsara għall-valutazzjoni tal-effett ta' inċentiv tal-għajnuna mill-Istat għal miżuri ta' effiċjenza tal-enerġija preskritti jew imwettqa bħala riżultat tal-verifika tal-enerġija jew dawk li jirriżultaw minn għodod oħrajn, bħal sistemi ta' ġestjoni tal-enerġija u sistemi ta' ġestjoni ambjentali. Għal miżuri soġġetti għal notifika individwali, l-Istati Membri għandhom juru b'mod sħiħ lill-Kummissjoni l-effett ta' inċentiv tal-għajnuna. Jeħtieġ li jipprovdu evidenza ċara li l-għajnuna effettivament għandha impatt fuq id-deċiżjoni tal-investiment b'mod li tibdel l-imġiba tal-benefiċjarju b'mod li twasslu biex iżid il-livell tal-ħarsien ambjentali jew twassal għal funzjonament aħjar tas-suq tal-Unjoni tal-enerġija. Biex tkun tista' ssir valutazzjoni komprensiva, l-Istat Membru ma jridx jipprovdi biss it-tagħrif dwar il-proġett megħjun iżda anke deskrizzjoni komprensiva tax-xenarju kontrafattwali, li fih l-ebda Stat Membru ma jagħti l-għajnuna lill-benefiċjarju. L-effett ta' inċentiv huwa, fil-prinċipju, identifikat permezz ta' analiżi tax-xenarju kontrofattwali, bit-tqabbil tal-livelli tal-attività intiża bl-għajnuna u mingħajr l-għajnuna. Essenzjalment, dak jammonta għall-verifika tal-profitabiltà tal-proġett fin-nuqqas tal-għajnuna, biex wieħed jivvaluta jekk din fil-fatt tkunx anqas mill-profitt miksub mill-kumpanija bl-implimentazzjoni ta' proġett alternattiv. Fejn l-ebda xenarju kontrofattwali speċifiku ma huwa magħruf, l-effett ta' inċentiv jista' jkun preżunt meta hemm diskrepanza ta' likwidità, jiġifieri meta l-kostijiet tal-investiment jaqbżu l-valur preżenti nett (VPN) tal-profitti operattivi mistennija tal-investiment fuq il-bażi ta' pjan tan-negozju ex ante. L-Istati Membri huma, b'mod partikolari, mistiedna biex jorbtu fuq evidenza kontemporanja, rilevanti u kredibbli inklużi per eżempju dokumenti uffiċjali tal-bord, rapporti tal-kumitat ta' kreditu, valutazzjonijiet tar-riskju, rapporti finanzjarji, pjanijiet interni ta' direzzjoni tan-negozju, opinjonijiet tal-esperti u studji oħra relatati mal-proġett ta' investiment taħt valutazzjoni. Dokumenti li fihom tbassir ta' informazzjoni b'rikjesta, tbassir ta' kostijiet, tbassir finanzjarju, dokumenti li jiġu ppreżentati lill-kumitat għall-investiment u li fihom ikun hemm elaborazzjoni dwar diversi xenarji ta' investiment, jew dokumenti pprovduti lis-swieq finanzjarji, kollha jistgħu jgħinu biex jiġi vverifikat l-effett ta' inċentiv. Sabiex jiġi żgurat li l-effett ta' inċentiv ikun stabbilit fuq bażi oġġettiva, il-Kummissjoni tista' fil-valutazzjoni tagħha tal-effett ta' inċentiv tqabbel dejta speċifika għal kumpaniji ma' dejta dwar l-industrija li fiha topera l-kumpanija magħrufa bħala valutazzjoni komparattiva. B'mod partikolari, l-Istat Membru għandu, meta possibbli, jipprovdi dejta speċifika għall-industrija li turi li x-xenarju kontrofattwali tal-kumpanija, il-livell ta' profitabiltà meħtieġ tagħha u l-likwidità mistennija tagħha huma raġonevoli. Il-Kummissjoni tista' ssib li hemm effett ta' inċentiv f'każijiet fejn impriża jista' jkollha inċentiv biex twettaq proġett, bl-għajnuna, anke jekk il-proġett megħjun ma jiksibx il-livell ta' profitabiltà normalment meħtieġ. Dan jista' jiġi ġġustifikat pereżempju minħabba benefiċċji usa' li ma ġewx riflessi fil-profitabiltà tal-proġett innifsu. F'ċirkostanzi bħal dawn, l-evidenza pprovduta li tappoġġja l-preżenza ta' effett ta' inċentiv issir partikolarment importanti. Meta impriża tkun qed tadatta għal standard nazzjonali ogħla mill-istandards tal-Unjoni jew adottat fin-nuqqas ta' standards tal-Unjoni, il-Kummissjoni tivverifika li l-benefiċjarju tal-għajnuna kien jintlaqat sostanzjalment f'termini ta' kostijiet ogħla, u ma kienx ikun f'qagħda li jerfa' l-kostijiet assoċjati mal-implimentazzjoni immedjata ta' standards nazzjonali. Għal investimenti li jġibu l-impriżi 'il fuq mil-livelli minimi meħtieġa mill-istandards tal-Unjoni, il-Kummissjoni xorta tista' ma ssibx effett ta' inċentiv, b'mod partikolari jekk dawn l-investimenti jikkorrispondu mal-istandards tekniċi minimi disponibbli fis-suq. Jekk l-għajnuna ma tibdilx l-imġiba tal-benefiċjarju billi tistimula attivitajiet addizzjonali, dik l-għajnuna ma jkollhiex effett ta' inċentiv f'termini ta' promozzjoni tal-imġiba ambjentali fl-Unjoni jew tat-tisħiħ tal-funzjonament tas-suq Ewropew tal-enerġija. Għalhekk, l-għajnuna m'għandhiex tiġi approvata f'każijiet fejn ikun jidher li l-istess attivitajiet xorta kienu se jipprovaw jintlaħqu mingħajr l-għajnuna. L-għajnuna ambjentali u għall-enerġija tkun meqjusa bħala proporzjonata jekk l-ammont ta' għajnuna għal kull benefiċjarju jkun limitat għall-minimu meħtieġ sabiex jinkiseb il-ħarsien ambjentali jew l-objettiv tal-enerġija li jinsab fil-mira. Bħala prinċipju ġenerali, l-għajnuna titqies li tkun limitata għall-minimu neċessarju jekk l-għajnuna tikkorrispondi għall-kost nett ekstra neċessarju biex jintlaħaq l-objettiv, imqabbel max-xenarju kontrafattwali fin-nuqqas tal-għajnuna. Il-kost nett ekstra hu ddeterminat bid-differenza bejn il-benefiċċji ekonomiċi u l-kostijiet (inklużi l-investiment u l-operazzjoni) tal-proġett megħjun u dawk tal-proġett ta' investiment alternattiv li l-kumpanija kienet se twettaq fl-assenza tal-għajnuna (jiġifieri ix-xenarju kontrafattwali). Il-kostijiet eliġibbli għall-għajnuna ambjentali huma l-kostijiet ekstra ta' investiment f'assi tanġibbli u/jew intanġibbli li huma marbuta direttament mal-kisba ta' objettiv komuni. Il-kostijiet eliġibbli huma ddeterminati kif ġej: Anness 2 fih lista ta' xenarji kontrafattwali rilevanti jew kalkolu ta' kostijiet eliġibbli li jirriflettu x-xenarju kontrafattwali li għandu jintuża f'każijiet simili. Il-Kummissjoni tista' taċċetta sitwazzjonjijiet alternattivi kontrafattwali jekk ikunu debitament iġġustifikati mill-Istat Membru. Għal miżuri li jappoġġjaw proġetti integrati bħal miżuri ta' effiċjenza tal-enerġija, jew proġetti tal-bijogass, jista' jkun diffiċli biex wieħed jistabbilixxi x-xenarju kontrafattwali. Fejn ix-xenarju kontrafattwali ma jkunx jista' jiġi stabbilit b'mod kredibbli il-Kummissjoni hija miftuħa biex tikkunsidra l-kostijiet totali ta' proġett bħala alternattiva li tista' timplika intensitajiet imnaqqsa tal-għajnuna biex tirrifletti l-kalkolu differenti tal-kost eliġibbli. Ir-regoli stabbiliti fil-paragrafi (73) sa (75) huma applikabbli għall-bini tal-impjanti ta' produzzjoni ta' proġetti ta' tisħin jew ta' tkessiħ distrettwali effiċjenti fl-użu tal-enerġija. Madankollu, l-approċċ ta' diskrepanza ta' finanzjament se jiġi applikat għall-għajnuna għall-bini tan-netwerk, simili għall-valutazzjoni tal-infrastruttura tal-enerġija. Biex ikunu żgurati l-prevedibbiltà u kundizzjonijiet ugwali għal kulħadd, il-Kummissjoni tapplika l-intensitajiet massimi ta' għajnuna stabbiliti fl-Anness 1. Dawn l-intensijatiet tal-għajnuna jirriflettu l-ħtieġa għal intervent mill-Istat iddeterminata, fuq naħa waħda, mir-rilevanza tal-falliment tas-suq, u min-naħa l-oħra mil-livell mistenni ta' distorsjoni tal-kompetizzjoni u l-kummerċ. Jistgħu jitħallew intensitajiet ogħla ta' għajnuna għal xi tipi ta' għajnuna jew jekk l-investimenti jsirux f'żona assistita, iżda l-intensità tal-għajnuna ma tista' qatt taqbeż il-100 % tal-kostijiet eliġibbli. Intensitajiet ogħla ta' għajnuna jistgħu jiġu permessi kif ġej: l-intensità tal-għajnuna tista' tiżdied bi 15-il punt perċentwali għal investimenti tal-enerġija u dawk ambjentali li jinsabu f'żoni megħjuna li jissodisfaw il-kundizzjonijiet tal-Artikolu 107(3)(a) tat-Trattat u b' 5 punti perċentwali għal investimenti ambjentali u tal-enerġija li jinsabu f'żoni megħjuna li jissodisfaw il-kundizzjonijiet tal-Artikolu 107(3)(c) tat-Trattat. Il-Kummissjoni tqis dawk iż-żidiet bħala ġustifikati in vista tal-iżvantaġġi varji ta' dawn iż-żoni li jistgħu ikunu ostaklu għall-investimenti ambjentali jew fil-qasam tal-enerġija; l-intensità tal-għajnuna tista' tiżdied b'10 punti perċentwali għal intrapriżi medji u 20 punt perċentwali għall-intrapriżi ż-żgħar. Fir-rigward tal-intrapriżi żgħar u medji li jistgħu jiltaqgħu, fuq naħa waħda, ma' kostijiet relattivament ogħla biex jilħqu l-objettivi ambjentali jew tal-enerġija meta mqabbla mad-daqs tal-attività tagħhom u, fuq in-naħa l-oħra, ma' imperfezzjonijiet tas-suq kapitali li jinfurzawhom biex iġorru tali kostijiet, jista' wkoll ikun hemm bżonn ta' intensitajiet ogħla ta' għajnuna peress li r-riskji ta' distorsjonijiet serji tal-kompetizzjoni u l-kummerċ jonqsu meta l-benefiċjarju jkun impriża żgħira jew medja; intensitajiet ogħla ta' għajnuna jistgħu jiġu ġġustifikati taħt ċerti kundizzjonijiet fil-każ ta' eko-innovazzjoni li tista' tindirizza l-falliment doppju tas-suq marbut ma' riskji ogħla ta' innovazzjoni, flimkien mal-aspett ambjentali tal-proġett. Dak japplika b'mod partikolari għal miżuri tal-użu effiċjenti tar-riżorsi. L-intensità tal-għajnuna tista' tiġi miżjuda b'10 punti perċentwali, kemm-il darba jiġu ssodisfati l-kundizzjonijiet kumulattivi li ġejjin: Għalhekk, il-Kummissjoni se tqis li l-għajnuna hija kompatibbli mas-suq intern jekk il-kostijiet eliġibbli huma kkalkulati sewwa u l-intensitajiet massimi tal-għajnuna stabbiliti fl-Anness 1 huma rispettati. L-għajnuna m'għandhiex tkun kumulata b'għajnuna de minimis fir-rigward tal-istess kostijiet eliġibbli jekk tali kumulu jirriżulta f'intensità ta' għajnuna li tiżboq dak stabbilit f'dawn il-Linji Gwida. Bħala regola ġenerali, għajnuna notifikabbli b'mod individwali tkun ikkunsidrata limitata għall-minimu jekk l-ammont tal-għajnuna jikkorrispondi għall-kost ekstra nett tal-investiment megħjun, meta mqabbel max-xenarju kontrafattwali fin-nuqqas tal-għajnuna. Il-kostijiet u l-benefiċċji kollha rilevanti għandhom jitqiesu matul il-ħajja tal-proġett. Jekk l-ebda proġett alternattiv speċifiku ma jkun jista jiġi identifikat bħala xenarju kontrafattwali, il-Kummissjoni se tivverifika jekk l-ammont tal-għajnuna jaqbiżx il-minimu meħtieġ sabiex il-proġett megħjun ikun f'pożizzjoni li jagħmel biżżejjed profitt, pereżempju jekk tintensifikax l-IRR lil hinn tar-rati normali ta' dħul applikati mill-impriża kkonċernata f'investiment ta' proġetti oħra ta' kwalità simili. Meta dak il-livell ma jkunx disponibbli, l-kost tal-kapital tal-kumpanija kollha kemm hi jew rati ta' redditu komunement osservati fl-industrija kkonċernata jistgħu jintużaw għal dak l-għan. L-Istat Membru għandu jressaq provi li l-għajnuna tinżamm għall-minimu. Il-kalkoli użati għall-analiżi tal-effett ta' inċentiv jistgħu jintużaw ukoll biex jiġi vvalutat jekk l-għajnuna hijiex proporzjonata. L-Istat Membru jrid juri l-proporzjonalità abbażi tad-dokumentazzjoni msemmija fil-paragrafu (63). Għal għajnuna operatorja mogħtija permezz ta' proċess kompetittiv ta' sejħa għall-offerti, il-proporzjonalità ta' għajnuna individwali hija preżunta li tintlaħaq jekk il-kundizzjonijiet ġenerali jiġu ssodisfati. Biex l-għajnuna tkun kompatibbli mas-suq intern, l-effetti negattivi tal-miżura ta' għajnuna f'termini ta' distorsjonijiet tal-kompetizzjoni u impatt fuq il-kummerċ bejn l-Istati Membri jridu jkunu limitati u ssuperati mill-effetti pożittivi f'termini ta' kontribut lejn l-objettiv ta' interess komuni. Il-Kummissjoni tidentifika żewġ distorsjonijiet potenzjali ewlenin kkawżati minn għajnuna, jiġifieri distorsjonijiet tas-suq tal-prodott u effetti tal-post. Iż-żewġ tipi jistgħu jwasslu għal ineffiċjenzi allokattivi li jimminaw il-prestazzjoni ekonomika tas-suq intern u għal tħassib distribuzzjonali li jaffettwa d-distribuzzjoni tal-attività ekonomika bejn ir-reġjuni. Għajnuna għal skopijiet ambjentali min-natura tagħha, għandha t-tendenza li tiffavorixxi prodotti u teknoloġiji favur l-ambjent a skapitu ta' oħrajn li jniġġsu iktar u li l-effett tal-għajnuna, fil-prinċipju, mhux se jkun ikkunsidrat bħala distorsjoni mhux dovuta tal-kompetizzjoni, peress li hu marbut b'mod inerenti mal-objettiv proprju tal-għajnuna, jiġifieri li l-ekonomija tkun aktar ekoloġika. Meta tivvaluta l-effetti potenzjali negattivi tal-għajnuna ambjentali, il-Kummissjoni tikkunsidra l-effett ambjentali globali tal-miżura b'rabta mal-impatt negattiv tagħha fuq il-pożizzjoni fis-suq, u għalhekk tal-profitti, ta' ditti li ma jirċevux għajnuna. B'hekk, il-Kummissjoni b'mod partikolari se tikkunsidra l-effetti ta' distorsjoni fuq il-kompetituri li bl-istess mod joperaw fuq bażi li ma jagħmlux ħsara lill-ambjent, anki mingħajr l-għajnuna. Bl-istess mod, anqas ma jkun l-effett ambjentali mistenni tal-miżura kkonċernata, aktar ikun importanti l-ivverifikar tal-effett tagħha fuq l-ishma fis-suq u profitti tal-prodotti li jikkompetu. Effett potenzjalment dannuż tal-għajnuna mill-Istat għal objettivi ambjentali u tal-enerġija huwa li din twaqqaf il-mekkaniżmu tas-suq milli jagħti riżultati effiċjenti billi jippremja lill-aktar produtturi effiċjenti u billi jpoġġi pressjoni fuq dawk li huma l-inqas effiċjenti bil-għan li jitjiebu, jagħmlu ristrutturar jew joħorġu mis-suq. Dan jista' jwassal għal sitwazzjoni fejn, minħabba l-għajnuna mogħtija lil xi ditti, kompetituri aktar effiċjenti jew innovattivi pereżempju il-kompetituri b'teknoloġija differenti, possibbilment anki aktar nadifa, li kienu jkunu jistgħu jidħlu u jespandu, ma jkunux f'pożizzjoni li jagħmlu hekk. Fuq medda twila ta' żmien, l-interferenza fil-proċess tad-dħul u l-ħruġ kompetittiv tista' toħnoq l-innovazzjoni u tiġbed lura titjib fil-produttività tal-industrija kollha kemm hi. L-għajnuna jista' jkollha wkoll effetti ta' distorsjoni billi ssaħħaħ jew iżżomm il-poter sostanzjali tas-suq tal-benefiċjarju. Anke meta l-għajnuna ma ssaħħaħx setgħa sostanzjali fis-suq b'mod dirett, hija tista' tagħmel dan b'mod indirett, billi tiskoraġġixxi l-espansjoni tal-kompetituri eżistenti jew billi twassal għal ħruġ tagħhom mis-suq jew billi tiskoraġġixxi d-dħul ta' kompetituri ġodda. Minbarra distorsjonijiet fuq is-swieq tal-prodotti, l-għajnuna tista' wkoll twassal għal effetti fuq il-kummerċ u l-għażla tal-post. Dawk id-distorsjonijiet jistgħu jinħolqu madwar l-Istati Membri, jew meta l-impriżi jikkompetu lil hinn mill-fruntieri jew jikkunsidraw postijiet differenti għall-investiment. Għajnuna mmirata biex tiġi ppreservata l-attività ekonomika f'reġjun wieħed jew tiġi mbiegħda minn reġjuni oħra fi ħdan is-suq intern tista' ma twassalx direttament għal distorsjoni fis-suq tal-prodotti, iżda tista' ċċaqlaq attivitajiet jew investimenti minn reġjun għall-ieħor mingħajr ebda impatt ambjentali nett. Fil-prinċipju, miżura ta' għajnuna u l-kuntest li fiha tiġi applikata jeħtieġ li jiġu analizzati biex jidentifikaw sa fejn tista' titqies li toħloq distorsjoni. Madankollu, hemm sitwazzjonijiet fejn l-effetti negattivi manifestament jirbħu fuq kwalunkwe effett pożittiv, u dan ifisser li l-għajnuna ma tistax titqies kumpatibbli mas-suq intern. Il-Kummisjoni tistabbilixxi intensitajiet massimi tal-għajnuna li jikkostitwixxu rekwiżit bażiku għall-kompatibbiltà, u li għandhom l-għan li jevitaw li l-għajnuna mill-Istat tintuża għal proġetti fejn il-proporzjon bejn l-ammont tal-għajnuna u l-kostijiet eliġibbli jitqies għoli ħafna u partikolarment suxxettibbli li joħloq distorsjonijiet fis-suq. Bl-istess mod, għajnuna għall-objettivi tal-ambjent u l-enerġija li sempliċement iwasslu għal bidla fil-post tal-attività ekonomika mingħajr ma jittejjeb il-livell eżistenti ta' ħarsien ambjentali fl-Istati Membri mhux se tiġi kkunsidrata kompatibbli mas-suq intern. Fl-evalwazzjoni tagħha tal-effetti negattivi tal-miżura ta' għajnuna, il-Kummissjoni tiffoka fuq id-distorsjonijiet li jirriżultaw mill-impatt previst li l-għajnuna ambjentali u tal-enerġija għandha fuq il-kompetizzjoni bejn l-imprizi fis-swieq tal-prodotti milquta u l-post tal-attività ekonomika. Jekk il-miżuri ta' għajnuna mill-Istat ikunu mmirati tajjeb għall-falliment tas-suq li għandhom l-għan jindirizzaw, ir-riskju li l-għajnuna toħloq distorsjoni bla bżonn għall-kompetizzjoni jkun aktar limitat. Jekk l-għajnuna tkun proporzjonata u limitata għall-kostijiet addizzjonali tal-investiment, l-impatt negattiv tal-għajnuna jkun fil-prinċipju imtaffi. Madankollu, anki fejn l-għajnuna tkun meħtieġa u proporzjonata, l-għajnuna tista' tirriżulta f'tibdil fl-imġiba tal-benefiċjarji li toħloq distorsjoni tal-kompetizzjoni. Impriża li tfittex li tagħmel profitt, normalment iżżid il-livell ta' ħarsien ambjentali lil hinn mill-ħtiġijiet obbligatorji biss jekk jitqies li dan se jirriżulta, tal-inqas b'mod marġinali, f'xi xorta ta' vantaġġ għall-impriża. Sabiex iżżomm d-distorsjonijiet tal-kompetizzjoni u l-kummerċ għal minimu, il-Kummissjoni se tqiegħed enfasi kbira fuq il-proċess tal-għażla. Fejn ikun possibbli l-proċess tal-għażla għandu jsir b'mod mhux diskriminatorju, b'mod trasparenti u miftuħ, mingħajr ma jeskludi bla ħtieġa lil kumpaniji li jistgħu jikkompetu bi proġetti sabiex jindirizzaw l-istess għan ambjentali u tal-enerġija. Il-proċess tal-għażla għandu jwassal għall-għażla ta' benefiċjarji li jistgħu jindirizzaw l-objettivi ambjentali jew tal-enerġija bl-użu tal-inqas ammont ta' għajnuna jew l-aktar metodu kosteffettiv. Il-Kummissjoni għandha b'mod partikolari tivvaluta l-effetti negattivi tal-għajnuna billi jiġu kkunsidrati l-elementi li ġejjin: L-Istat Membru għandu jiżgura li l-effetti negattivi kif deskritti fit-Taqsima 3.2.6.1 huma limitati. Minbarra l-elementi speċifikati fit-Taqsima 3.1.6.2, il-Kummissjoni se tqis u tivvaluta jekk l-għajnuna individwali twassalx għal: appoġġ ta' produzzjoni ineffiċjenti, u b'hekk timpedixxi t-tkabbir tal-produttività fis-settur; inċentivi dinamiċi li joħolqu distorsjoni; il-ħolqien jew it-tisħiħ ta' poter fis-suq jew prattiċi ta' esklużjoni; it-tibdil artifiċjali tal-flussi kummerċjali jew il-post tal-produzzjoni. Il-Kummissjoni tista' tikkunsidra l-introduzzjoni ppjanata tal-iskemi ta' appoġġ ambjentali u tal-enerġija, barra minn dik notifikata, li direttament jew indirettament tagħti benefiċċju lill-benefiċjarju bil-għan li tevalwa l-impatt kumulattiv tal-għajnuna. Il-Kummissjoni se tivvaluta wkoll jekk l-għajnuna tirriżultax f'xi territorji li jibbenefikaw minn kundizzjonijiet tal-produzzjoni aktar favorevoli, partikolarment minħabba kostijiet ta' produzzjoni komparattivament aktar baxxi b'riżultat tal-għajnuna, jew minħabba standards ogħla ta' produzzjoni miksuba permezz tal-għajnuna. Dan jista' jkollu r-riżultat li kumpaniji jibqgħu jew imorru joperaw fit-territorji megħjuna, jew li jkun hemm spostament tal-kummerċ lejn iż-żona megħjuna. Fl-analiżi tagħha tal-għajnuna notifikabbli b'mod individwali, il-Kummissjoni għalhekk se tikkunsidra kwalunkwe evidenza li l-benefiċjarju tal-għajnuna jqis bħala postijiet alternattivi. L-Istati Membri għandhom jiżguraw il-pubblikazzjoni tal-infomazzjoni li ġejja fuq website tal-għajnuna komprensiva mil-Istat, fil-livell nazzjonali jew reġjonali: it-test sħiħ tal-iskema ta' għajnuna approvata jew id-deċiżjoni individwali għall-għoti ta' għajnuna u d-dispożizzjonijiet ta' implimentazzjoni tagħha, jew link għaliha, l-identità awuorità/(jiet) li jagħmlu l-għotja, l-identità tal-benefiċjarji individwali, il-forma u l-ammont ta' għajnuna mogħtija lil kull benefiċjarju, id-data tal-għoti, it-tip ta' impriża (SME/impriża kbira), ir-reġjun fejn jinsab il-benefiċjarju (fil-livell NUTS II) u settur ekonomiku prinċipali li fih il-benefiċjarju jkollu l-attivitajiet tiegħu (fil-livell ta' grupp NACE). Għal skemi fil-forma ta' vantaġġ fiskali u għajnuna fil-forma ta' tnaqqis fil-finanzjament ta' appoġġ għal enerġija minn sorsi rinnovabbli, informazzjoni dwar ammonti ta' għajnuna individwali jistgħu jingħataw fil-meded li ġejjin (f'miljuni ta' EUR): [0,5-1]; [1-2]; [2-5]; [5-10]; [10-30]; [30 u aktar]. Dawn il-Linji Gwida japplikaw għall-perjodu sal-2020. Madankollu, huma għandhom jippreparaw il-bażi biex jintlaħqu l-objettivi stipulati fil-Qafas tal-2030. B'mod partikolari, huwa mistenni li matul il-perjodu bejn l-2020 u l-2030 sorsi ta' enerġija rinnovabbli stabbiliti se jsiru kompetittivi mal-grilja, li jimplika li sussidji u eżenzjonijiet mill-ibbilanċjar ta' responsabbiltajiet għandhom jitneħħew gradwalment b'mod digressiv. Dawn il-Linji Gwida huma konsistenti ma' dak l-objettiv u se jiżguraw it-tranżizzjoni ta' kunsinna kosteffikaċi permezz ta' mekkaniżmi bbażati fuq is-suq. Strumenti tas-suq, bħal proċess ta' offerti b'irkant jew kompetittiv miftuħ għal ġeneraturi kollha li jipproduċu l-elettriku minn sorsi tal-enerġija rinnovabbli li jikkompetu b'mod ugwali fuq livell taż-ŻEE, normalment għandhom jiżguraw li s-sussidji jitnaqqsu għal minimu fid-dawl tat-tneħħija kompleta gradwali tagħhom. Madankollu, minħabba l-istadju tal-iżvilupp teknoloġiku differenti ta' teknoloġiji tal-enerġija rinnovabbli, dawn il-Linji Gwida jippermettu li jsiru offerti speċifiċi għat-teknoloġija mill-Istati Membri, fuq il-bażi ta' potenzjali fit-tul ta' teknoloġiji partikolari ġodda u innovattivi, il-ħtieġa li tinkiseb diversifikazzjoni; limitazzjonijiet tan-netwerk u l-istabilità tal-grilja u l-kostijiet tas-sistema (integrazzjoni). Eċċezzjonijiet speċifiċi huma inklużi għall-istallazzjonijiet ta' ċertu daqs, li għalihom ma jistax jiġi preżunt li proċess ta' offerti huwa xieraq, jew għal stallazzjonijiet f'fażi ta' dimostrazzjoni. L-inklużjoni ta' dawn l-istallazzjonijiet hija fakultattiva. Minħabba kapaċità żejda tas-suq tal-bijokarburanti bbażati fuq l-ikel, il-Kummissjoni se tqis li għajnuna ta' investiment f'kapaċità ġdida jew eżistenti għal bijokarburanti bbażati fuq l-ikel m'għandhiex tkun ġustifikata. Madankollu, l-għajnuna għall-investiment biex l-impjanti tal-bijokarburanti bbażati fuq l-ikel jiġu kkonvertiti f'impjanti avvanzati għall-produzzjoni tal-bijofjuwils se tkun permessa biex jiġu koperti l-kostijiet ta' din il-konverżjoni. Minbarra f'dan il-każ partikolari, l-għajnuna għall-investiment tista' tingħata biss għall-bijofjuwils avvanzati. Filwaqt li għajnuna għall-investiment illi tappoġġja bijokarburant bbażati fuq l-ikel se tieqaf mid-data tal-applikazzjoni ta' dawn il-Linji Gwida, l-għajnuna operattiva għall-bijofjuwils bbażati fuq l-ikel tista' tingħata biss sal-2020. Għalhekk din l-għajnuna tista' tingħata biss għal impjanti li bdew jaħdmu qabel il-31 ta' Diċembru 2013 sakemm l-impjant ikun żvalutat għal kollox imma fi kwalunkwe każ mhux aktar tard mill-2020. Sabiex l-Istati Membri jkunu jistgħu jilħqu l-miri tagħhom b'konformità mal-objettivi tal-Istrateġija Ewropa 2020, il-Kummissjoni tippreżumi l-adegwatezza tal-għajnuna u l-effetti limitati ta' distorsjoni tal-għajnuna sakemm il-kundizzjonijiet l-oħra kollha jkunu ntlaħqu. Għajnuna għall-enerġija minn sorsi rinnovabbli tista' tingħata bħala investiment jew għajnuna operattiva. Għal skemi tal-għajnuna għal investiment u għajuna notifikata b'mod individwali għal investiment, japplikaw il-kondizzjonijiet stabbiliti fit-Taqsima 3.2. Għal skemi tal-għajnuna operatorja, id-dispożizzjoni ġenerali tat-Taqsima 3.2 għandha tiġi applikata kif modifikata bid-dispożizzjonijiet speċifiċi kif stabbiliti f'din it-Taqsima. Għal għajnuna operatorja nnotifikata individwalment, japplikaw il-kundizzjonijiet stabbiliti fit-Taqsima 3.2, u fejn rilevanti jiġu kkunsidrati l-modifiki li saru permezz ta' din it-Taqsima għal skemi tal-għajnuna operatorja. Il-Kummissjoni tawtorizza dawn l-iskemi ta' għajnuna għal perjodu massimu ta' għaxar snin. Jekk din il-miżura tinżamm, din għandha tiġi rinotifikata wara tali perjodu. Dwar il-bijofjuwil ibbażat fuq l-ikel, l-skemi eżistenti ġodda notifikati għandhom jiġu llimitati għal 2020. Għajnuna għall-elettriku minn sorsi rinnovabbli tal-enerġija, fil-prinċipju, għandha tikkontribwixxi għall-integrazzjoni tal-elettriku rinnovabbli fis-suq. Madankollu, għal ċerti tipi żgħar ta' stallazzjonijiet, dan jista' ma jkunx fattibbli jew adattat. Sabiex tiġi inċentivata l-integrazzjoni fis-suq ta' elettriku minn sorsi rinnovabbli, huwa importanti li l-benefiċjarji jbiegħu l-elettriku tagħhom direttament fis-suq u jkunu soġġetti għal obbligi tas-suq. Il-kundizzjonijiet kumulattivi li ġejjin japplikaw mill-1 ta' Jannar 2016 għal kull skema u miżura ġdida ta' għajnuna: l-għajnuna hija mogħtija bħala primjum b'żieda mal-prezz tas-suq (primjum) li bih l-ġeneraturi jbigħu l-elettriku tagħhom direttament fis-suq; huma stabbiliti miżuri biex jiżguraw li l-ġeneraturi ma jkollhom l-ebda inċentiv biex jiġġeneraw l-elettriku taħt prezzijiet negattivi. Il-kondizzjonijiet stabbiliti fil-paragrafu (124) ma japplikawx għal stallazzjonijiet b'kapaċità stallata ta' elettriku ta' anqas minn 500 kW u proġetti ta' dimostrazzjoni ħlief għall-elettriku mill-enerġija tar-riħ fejn kapaċità stallata tal-elettriku ta' 3 MW jew 3 unitajiet ta' produzzjoni tapplika. F'fażi tranżitorja li tkopri s-snin 2015 u 2016, l-għajnuna għal mill-inqas 5 % tal-kapaċitajiet ġodda tal-elettriku minn sorsi ta' enerġija rinnovabbli għandha tiġi mogħtija f'xi proċess tal-offerti kompetittiv fuq il-bażi ta' kriterji ċari, trasparenti u mhux diskriminatorji. Mil-1 ta' Jannar 2017, japplikaw ir-rekwiżiti li ġejjin: L-Istati Membri juru li wieħed biss jew numru limitat ħafna ta' proġetti jew siti jistgħu jkunu eliġibbli; jew L-Istati Membri juru li proċess kompetittiv tal-offerti jwassal għal livelli ogħla ta' appoġġ (pereżempju sabiex jiġu evitati offerti strateġiċi); jew L-Istati Membri juru li proċess kompetittiv tal-offerti jirriżulta f'rati baxxi ta' realizzazzjoni tal-proġett (jiġi evitat l-underbidding). Jekk tali proċessi kompetittivi tal-offerti huma miftuħa għall-ġeneraturi kollha li jipproduċu l-elettriku minn sorsi tal-enerġija rinnovabbli fuq bażi mhux diskriminatorja, il-Kummissjoni se tippreżumi li l-għajnuna tkun proporzjonata u ma toħloqx distorsjoni tal-kompetizzjoni tant li tmur kontra s-suq intern. Il-proċess tal-offerti jista' jkun limitat għal teknoloġiji speċifiċi fejn proċess miftuħ għall-ġeneraturi kollha jwassal għal riżultat subottimali li ma jistax jiġi indirizzat fil-proċess tad-disinn minħabba b'mod partikolari: il-potenzjal f'terminu itwal ta' żmien ta' teknoloġija partikolari ġdida u innovattiva; jew il-ħtieġa li tinkiseb diversifikazzjoni; jew limitazzjonijiet tan-netwerk u l-istabilità tal-grilja; jew il-kostijiet tas-sistema (integrazzjoni); jew L-għajnuna tista' tingħata mingħajr proċess kompetittiv tal-offerti kif deskritt fil-paragrafu (126) lil stallazzjonijiet b'kapaċità stallata tal-elettriku ta' inqas minn 1 MW, jew proġetti ta' dimostrazzjoni, ħlief għall-elettriku mill-enerġija mir-riħ, għall-stallazzjonijiet tal-elettriku b'kapaċità installata sa 6 MW jew 6 unitajiet ta' produzzjoni. Fin-nuqqas ta' proċess kompetittiv tal-offerti, japplikaw il-kundizzjonijiet fil-paragrafi (124) u (125) u l-kundizzjonijiet għal għajnuna operatorja għal enerġija minn sorsi ta' enerġija rinnovabbli għajr l-elettriku kif stipulat fil-paragrafu (131). L-għajnuna tingħata biss sakemm l-impjant ikun żvalutat għal kollox skont ir-regoli normali ta' kontabbiltà u kwalunkwe għajnuna ta' investiment li kien irċieva għandha titnaqqas mill-għajnuna operatorja. Dawn il-kundizzjonijiet huma mingħajr preġudizzju għall-possibbiltà tal-Istati Membri li jqisu l-konsiderazzjonijiet, pereżempju billi jiġu rikjesti l-permessi tal-bini qabel il-parteċipazzjoni fil-proċess tal-offerti jew li jiġu rikjesti deċiżjonijiet dwar investiment fi ħdan ċertu perjodu. Għal enerġija minn sorsi rinnovabbli oħra għajr l-elettriku, l-għajnuna operatorja se titqies kompatibbli mas-suq intern jekk jiġu sodisfatti l-kundizzjonijiet kumulattivi li ġejjin: l-għajnuna għal kull unità ta' enerġija ma tiżboqx id-differenza bejn it-total tal-kostijiet livellati tal-produzzjoni tal-enerġija ("LCOE") mit-teknoloġija partikolari in kwistjoni u l-prezz tas-suq tal-forma tal-enerġija kkonċernata; l-LCOE tista' tinkludi rendiment normali fuq il-kapital. L-għajnuna għall-investiment hija mnaqqsa mit-total tal-investiment fl-ammont fil-kalkolu tal-LCOE; il-kostijiet tal-produzzjoni huma aġġornati regolarment, mill-inqas kull sena; u l-għajnuna tingħata biss sakemm l-impjant ikun żvalutat għal kollox skont ir-regoli normali ta' kontabbiltà sabiex jiġi evitat li l-għajnuna operatorja bbażata fuq l-LCOE taqbeż id-deprezzament tal-investiment. Il-Kummissjoni se tikkunsidra għajnuna operatorja għall-bijomassa wara d-deprezzament tal-impjant kompatibbli mas-suq intern jekk Stat Membru juri li l-kostijiet operatorji merfugħa mill-benefiċjarju wara d-deprezzament tal-impjant ikunu xorta waħda ogħla mill-prezz tas-suq tal-enerġija kkonċernata u sakem jiġu ssodisfati l-kundizzjonijiet kumulattivi li ġejjin: l-għajnuna tingħata biss fuq il-bażi ta' enerġija prodotta minn sorsi rinnovabbli; il-miżura hija mfassla b'mod li tikkumpensa d-differenza bejn il-kostijiet operatorji merfugħa mill-benefiċjarju u l-prezz tas-suq; u qed jitħaddem mekkaniżmu ta' monitoraġġ biex jivverifika jekk il-kostijiet operatorji merfugħa għadhomx ogħla mill-prezz tas-suq tal-enerġija. Il-mekkaniżmu ta' monitoraġġ jeħtieġ li jkun ibbażat fuq informazzjoni aġġornata tal-kostijiet tal-produzzjoni u jseħħ mill-inqas fuq bażi annwali. Il-Kummissjoni se tikkunsidra għajnuna operatorja għall-bijomassa kompatibbli mas-suq intern wara d-deprezzament tal-impjant jekk Stat Membru juri li, indipendentement mill-prezz tas-suq tal-enerġija kkonċernata, l-użu tal-fjuwils fossili bħala input hu aktar ekonomikament vantaġġjuż mill-użu tal-bijomassa u sakem jiġu ssodisfati l-kundizzjonijiet kumulattivi li ġejjin: l-għajnuna tingħata biss fuq il-bażi ta' enerġija prodotta minn sorsi rinnovabbli; il-miżura hija mfassla b'mod li tikkumpensa d-differenza bejn il-kostijiet operatorji merfugħa mill-benefiċjarju mill-bijomassa kkumparat mal-input tal-fjuwils fossili alternattivi; tiġi pprovduta evidenza kredibbli li mingħajr l-għajnuna isseħħ il-bidla mill-użu ta' bijomassa għall-fjuwils fossili issir issir fl-istess impjant; u qed jaħdem mekkaniżmu ta' monitoraġġ biex jivverifika li l-użu tal-fjuwils fossili huwa ta' benefiċċju akbar minn l-użu tal-bijomassa. Il-mekkaniżmu ta' monitoraġġ jeħtieġ li jkun ibbażat fuq informazzjoni aġġornata tal-kostijiet u jseħħ mill-inqas fuq bażi annwali. Il-Kummissjoni se tikkunsidra l-għajnuna msemmija fil-paragrafu (135) biex tkun kompatibbli mas-suq intern jekk l-Istati Membri jkunu jistgħu jipprovdu biżżejjed evidenza li tali appoġġ (i) huwa essenzjali biex tiġi żgurata l-vijabbiltà tal-għejun tal-enerġija li jiġġeddu kkonċernati; (ii) għall-iskema fl-aggregat, ma tirriżultax f'kumpens żejjed matul iż-żmien u bejn teknoloġiji, jew f'kumpens żejjed għal teknoloġiji individwali anqas mobilizzati sa fejn livelli differenzjati ta' ċertifikati għal kull unità ta' produzzjoni huma introdotti; u (iii) ma tiddiswadix lill-produtturi tal-enerġija rinnovabbli milli jsiru aktar kompetittivi. Il-Kummissjoni tqis b'mod partikolari li l-ebda differenzjazzjoni fil-livelli tal-appoġġ permezz ta' ċertifikati ekoloġiċi jistgħu jkunu applikati sakemm Stat Membru juri l-bżonn għal differenzazzjoni abbażi tal-ġustifikazzjonijiet stabbiliti fil-parafrafu (126). Il-kundizzjonijiet stabbiliti fil-paragrafi (124) u (125) japplikaw meta dan ikun teknikament possibbli. Kwalunkwe għajnuna ta' investiment li tkun waslet qabel għandha titnaqqas mill-għajnuna operatorja. L-Unjoni stabbilixxiet l-objettiv li jiġi ffrankat 20 % mill-konsum tal-enerġija primarja tal-Unjoni sal-2020. B'mod partikolari l-Unjoni adottat id-Direttiva tal-Effiċjenza fl-Enerġija li tistabbilixxi qafas komuni għall-promozzjoni tal-effiċjenza fl-enerġija fl-Unjoni bl-objettiv kumplessiv tal-Unjoni li tintlaħaq mira ewlenija tal-2020 dwar l-effiċjenza fl-enerġija u titwitta t-triq għal iktar titjib tal-effiċjenza fl-enerġija lil hinn mill-2020. Sabiex jiġi assigurat li l-għajnuna tikkontribwixxi għal livell ogħla ta' ħarsien ambjentali, l-għajnuna għal tisħin distrettwali u tkessiħ distrettwali u l-koġenerazzjoni tas-sħana u l-elettriku ("CHP") se titqies kompatibbli biss mas-suq intern jekk tingħata għall-investiment, inkluż it-titjib ta' CHP b'effiċjenza għolja u tisħin distrettwali u tkessiħ distrettwali li jkun effiċjenti fl-użu tal-enerġija. Għall-miżuri kofinanzjati minn Fondi Ewropej Strutturali u ta' Investiment, l-Istati Membri jistgħu jistrieħu fuq ir-raġunament fil-Programmi Operattivi rilevanti. Għajnuna mill-Istat għal koġenerazzjoni u l-stallazzjonijiet tat-tisħin distrettwali bl-użu tal-iskart, inkluża s-sħana mill-iskart, bħala fjuwil tal-input tista' tagħti kontribut pożittiv għall-protezzjoni ambjentali, sakemm ma tinjorax il-prinċipju tal-ġerarkija tal-iskart (imsemmi fil-paragrafu(118)). Biex jintwera l-kontribut tal-għajnuna lejn livell ogħla ta' protezzjoni ambjentali, l-Istat Membru jista' juża, kemm jista' jkun f'termini kwantifikabbli, varjetà ta' indikaturi, b'mod partikolari l-ammont ta' enerġija ffrankata grazzi għal prestazzjoni aħjar, li tuża anqas enerġija u produttività ta' enerġija ogħla jew kisbiet fl-effiċjenza b'inqas konsum tal-enerġija u inqas input tal-fjuwil. Miżuri ta' effiċjenza tal-enerġija jindirizzaw l-esternalitajiet negattivi kif imsemmi fil-paragrafu (35) billi joħlqu inċentivi individwali sabiex jinkisbu l-miri ambjentali tal-użu effiċjenti tal-enerġija u tnaqqis fl-emissjonijiet tal-gassijiet b'effett serra. Minbarra fallimenti ġenerali tas-suq identifikati fit-Taqsima 3.2, eżempju wieħed ta' falliment tas-suq li jista' jinqala' fil-qasam tal-miżuri tal-effiċjenza fl-enerġija jikkonċerna miżuri ta' effiċjenza fl-enerġija fil-bini. Meta wieħed iqis ix-xogħlijiet ta' rinnovazzjoni fil-bini, il-benefiċċji ta' miżuri ta' effiċjenza fl-enerġija, tipikament ma jridx jagħmel tajjeb għalihom sid il-bini li ġeneralment jerfa' l-kostijiet tar-restawr, imma l-kerrej. Il-Kummissjoni għalhekk tikkunsidra li l-għajnuna mill-Istat tista' tkun meħtieġa biex tippromwovi investimenti fl-enerġija sabiex jintlaħqu l-miri tal-EED. L-EED timponi obbligu fuq l-Istati Membri biex jilħqu l-miri inkluż rinnovazzjoni ta' bini b'effiċjenza fl-enerġija u fil-konsum finali tal-enerġija. Madankollu, l-EED ma timponix fuq l-impriżi miri tal-użu tal-effiċjenza fl-enerġija u dwar dak il-punt mhux se tipprevjeni għajnuna fil-qasam tal-effiċjenza fl-enerġija milli jkollha effett ta' inċentiv. L-effett ta' inċentiv tal-għajnuna se jkun evalwat fuq il-bażi tal-kundizzjonijiet stabbiliti fit-Taqsima 3.2.4 ta' dawn il-Linji Gwida. L-għajnuna mill-Istat tista' titqies bħala strument xieraq biex tiffinanzja miżuri ta' effiċjenza fl-enerġija, indipendentement mill-forma li tingħata fiha. Għall-miżuri tal-effiċjenza fl-enerġija avvanz ripagabbli jista' jiġi kkunsidrat bħala strument xieraq dwar l-għajnuna mill-Istat b'mod partikolari jekk id-dħul minn miżura ta' effiċjenza fl-enerġija huwa inċert. Meta tevalwa l-għajnuna mill-Istat mogħtija b'mod partikolari għall-effiċjenza fl-enerġija fir-rinnovazzjoni ta' bini, strument finanzjarju stabbilit mill-Istat Membru biex ikunu ffinanzjati x-xogħlijiet ta' restawr jista' jitqies bħala strument xieraq għall-għoti tal-għajnuna mill-Istat. Il-kostijiet eliġibbli huma ddeterminati bħala l-kostijiet ekstra tal-investiment kif stabbiliti f'paragrfu (73). Għall-miżuri ta' effiċjenza fl-enerġija, jista' jkun diffiċli li wieħed jistabbilixxi x-xenarju kontrofattwali b'mod partikolari fil-każ ta' proġetti integrati. Għal dawn il-proġetti, il-Kummissjoni hija miftuħa biex tikkunsidra prokura għad-determinazzjoni tal-kostijiet ekstra kif stabbiliti f'paragrfu (75). Għandhom japplikaw l-intensitajiet tal-għajnuna kif stipulati fl-Anness 1. Il-Kummissjoni se tikkunsidra l-għajnuna operatorja għall-effiċjenza tal-enerġija li tkun proporzjonali biss jekk jiġu ssodisfati l-kundizzjonijiet li ġejjin: l-għajnuna operatorja hija limitata għal perjodu ta' żmien ta' ħames snin. Għajnuna operatorja għal impjanti ta' koġenerazzjoni b'effiċjenza għolja fl-enerġija tista' tingħata fuq il-bażi tal-kundizzjonijiet li japplikaw għall-għajnuna operatorja għall-elettriku minn sorsi ta' enerġija rinovabbli kif stabbilit fit-Taqsima 3.3.2.1 u biss: lil impriżi li jiġġeneraw l-enerġija elettrika u s-sħana lill-pubbliku fejn il-kostijiet tal-produzzjoni ta' din l-enerġija elettrika jew is-sħana jaqbżu l-prezz tas-suq. għall-użu industrijali tal-produzzjoni kkombinata tal-enerġija elettrika u s-sħana fejn jista' jiġi ppruvat li l-kost tal-produzzjoni ta' unità waħda ta' enerġija bl-użu ta' dik it-teknika taqbeż il-prezz tas-suq ta' unità waħda ta' enerġija konvenzjonali. L-inizjattiva ewlenija tal-Ewropa 2020 għal "Ewropa Effiċjenti fir-Riżorsi" timmira lejn tkabbir ekonomiku sostenibbli billi tidentifika u toħloq opportunitajiet ġodda ta' negozju, fost l-oħrajn, permezz ta' mezzi ta' produzzjoni, mudelli ta' negozju u disinn ta' prodotti ġodda u innovattivi. Hi tispjega kif dan it-tkabbir jista' jiġi sseparat mill-użu tar-riżorsi u l-impatt ambjentali globali tagħha. Fallimenti tas-suq kif identifikat fil-paragrafu (35) huma partikolarment rilevanti għall-effiċjenza tar-riżorsi. Barra minn hekk, il-fallimenti tas-suq f'dak il-qasam spiss mhumiex indirizzati minn politika u miżuri oħra, bħal tassazzjoni jew regolamentazzjoni. L-għajnuna mill-Istat tista', f'każijiet bħal dawn, tkun meħtieġa. Għal miżuri individwali, l-Istati Membri jridu juru benefiċċji kwantifikabbli f'dan il-qasam ta' politika, b'mod partikolari l-ammont ta' riżorsi ffrankati jew kisbiet fl-effiċjenza tar-riżorsi. Il-Kummissjoni tfakkar fid-dawl tar-rabtiet mill-qrib ma' mezzi ta' produzzjoni innovattivi ġodda li miżuri li jippromwovu l-użu effiċjenti tar-riżorsi jistgħu jibbenefikaw, ladarba l-kriterji rilevanti jkunu ssodisfati, minn bonus addizzjonali tal-eko-innovazzjoni msemmija fil-paragrafu (78). L-għajnuna mill-Istat għall-immaniġġjar tal-iskart, b'mod partikolari l-attivitajiet immirati lejn il-prevenzjoni, l-użu mill-ġdid u ir-riċiklaġġ tal-iskart, tista' tagħti kontribut pożittiv għall-protezzjoni ambjentali, sakemm ma tinjorax il-prinċipji msemmija fil-paragrafu preċedenti. Dan jinkludi l-użu mill-ġdid jew ir-riċiklaġġ tal-ilma jew minerali li, li kieku jkunu skart li ma jintużax. B'mod partikolari, fid-dawl tal-PPP, impriżi li jiġġeneraw l-iskart m'għandhomx jinħelsu mill-kostijiet tat-trattament tiegħu. Barra minn hekk, it-tħaddim normali tas-suq tal-materjali sekondarji m'għandux jiġi affettwat b'mod negattiv. Il-Kummissjoni se tikkunsidra għajnuna għall-immaniġġjar tal-iskart biex isservi għal objettiv ta' interess komuni b'konformità mal-prinċipji tal-immaniġġjar tal-iskart stabbiliti hawn fuq jekk il-kundizzjonijiet kumulattivi li ġejjin jintlaħqu: l-investiment huwa maħsub sabiex inaqqas l-iskart iġġenerat minn impriżi oħra u ma jestendix għal skart iġġenerat mill-benefiċjarju tal-għajnuna; l-għajnuna ma teżentax b'mod indirett lil min iniġġes mill-piżijiet li għandhom jinġarru minnu skont il-liġi tal-Unjoni jew dik nazzjonali, tali piż għandu jitqies bħala kost normali azjendali għal min iniġġes; altrimenti, il-materjal ittrattat jitneħħa, jew jiġi ttrattat b'mod li jirrispetta inqas lill-ambjent; u l-investiment ma jillimitax ruħu għal żieda fid-domanda ta' riċiklaġġ tal-materjal mingħajr ma jżid il-ġbir ta' dak il-materjal. Għajnuna li, bil-kontra ta' dak speċifikat fil-paragrafu (158)(a), hija intiża għall-ġestjoni tal-iskart proprju tal-benefiċjarju tkun ivvalutata fuq il-bażi tal-kriterji ġenerali fit-Taqsima 3.2 applikabbli għall-għajnuna għal impriżi li jmorru lil hinn mill-istandards tal-Unjoni jew iżidu l-ħarsien ambjentali fin-nuqqas tal-istandards tal-Unjoni fis-sens tal-paragrafu (25)(c). Sabiex jiġu promossi l-objettivi tad-dekarbonizzazzjoni fit-tul, il-Kummissjoni tqis li l-għajnuna għas-CCS tikkontribwixxi għall-objettiv komuni tal-ħarsien ambjentali. L-Unjoni ħadet diversi inizjattivi sabiex jiġu indirizzati esternalitajiet negattivi. B'mod partikolari l-ETS tal-Unjoni tiżgura l-internalizzazzjoni tal-ispejjeż tal-emissjonijiet tal-GHG, li madankollu ma jistgħux għalissa jiżguraw li jintlaħqu l-objettivi fit-tul għad-dekarbonizzazzjoni tal-UE. Il-Kummissjoni tippreżumi l-għajnuna għas-CCS tindirizza residwu ta' falliment tas-suq, sakemm ma jkollhiex evidenza li tali residwi ta' falliment tas-suq ma jibqgħux jeżistu. Mingħajr preġudizzju b'mod partikolari għar-regolamenti tal-Unjoni f'dak il-qasam, il-Kummissjoni tippreżumi l-adegwatezza ta' għajnuna sakemm il-kundizzjonijiet l-oħra kollha jkunu ntlaħqu. Kemm l-għajnuna operatorja kif ukoll għall-investiment hija permessa. Il-Kummissjoni tivvaluta l-effetti ta' distorsjoni tal-għajnuna fuq il-bażi tal-kriterji stabbiliti fit-Taqsima 3.2.6 bil-kunsiderazzjoni ta' jekk hemmx xi arranġamenti ta' skambju tal-għarfien fis-seħħ, jekk l-infrastruttura hix miftuħa għal partijiet terzi u jekk l-appoġġ għal elementi individwali tal-katina tas-CCS għandux impatt pożittiv fuq stallazzjonijiet tal-fjuwil fossili oħra miżmuma mill-benefiċjarju. Il-Kummissjoni tawtorizza biss skemi ta' għajnuna għal perjodi massimi ta' 10 snin, li warajh Stat Membru jista' jirrinotifika l-miżura jekk l-Istat Membru jirrievalwa kemm kienu addattati l-miżuri ta' għajnuna kkonċernati. Il-Kummissjoni se tikkunsidra li t-tnaqqis mit-taxxa ma jimminax l-objettiv ġenerali segwit u jikkontribwixxi tal-inqas indirettament għal livell ogħla ta' protezzjoni ambjentali jekk Stat Membru juri li (i) it-tnaqqis ikunu mmirat tajjeb għall-impriżi li huma l-aktar affettwati minn sehem akbar tat-taxxa u (ii) li rata ogħla ta' taxxa hija applikabbli b'mod ġenerali milli kieku kien ikun il-każ mingħajr l-eżenzjoni. Għal dan il-għan il-Kummissjoni ser tivvaluta l-informazzjoni pprovduta minn Stati Membri. Tali informazzjoni għandha tinkludi, minn naħa, is-settur(i) rispettiv(i) jew il-kategoriji ta' benefiċjarji koperti mill-eżenzjonijiet jew tnaqqis u, min-naħa l-oħra, is-sitwazzjoni tal-benefiċjarji ewlenin f'kull settur ikkonċernat u kif it-tassazzjoni tista' tikkontribwixxi għall-ħarsien ambjentali. Is-setturi eżentati jridu jkunu deskritti b'mod ċar u għandha tingħata lista tal-ikbar benefiċjarji f'kull settur (b'kunsiderazzjoni b'mod speċjali tal-profitt, l-ishma fis-suq u d-daqs tal-bażi tat-taxxa). Il-Kummissjoni se tikkunsidra għajnuna fl-għamla ta' tnaqqis tat-taxxa meħtieġa u proporzjonali sakemm (i) il-benefiċjarju jħallas tal-anqas il-livell minimu tat-taxxa tal-Unjoni stipulat mid-Direttiva applikabbli rilevanti; (ii) l-għażla ta' benefiċjarji hi bbażata fuq kriterji oġġettivi u trasparenti; u (iii) l-għajnuna tingħata fil-prinċipju bl-istess mod għall-kompetituri kollha fl-istess settur jekk ikunu jinsabu f'sitwazzjoni fattwali simili; L-Istati Membri jistgħu jagħtu l-għajnuna fil-forma ta' tnaqqis tar-rata tat-taxxa jew bħala ammont ta' kumpens fiss annwali (rifużjoni tat-taxxa), jew bħala kombinazzjoni tat-tnejn li huma. Il-vantaġġ tal-approċċ ta' rifużjoni tat-taxxa huwa li l-impriżi jibqgħu skoperti għas-sinjal tal-prezz, li tagħti t-taxxa ambjentali. Meta jintuża, l-ammont ta' rifużjoni tat-taxxa għandu jiġi kkalkolat fuq il-bażi ta' dejta storika, jiġifieri l-livell tal-produzzjoni, u l-konsum jew it-tniġġis osservat għall-impriża fuq sena ta' bażi partikolari. Il-livell ta' rifużjoni tat-taxxa m'għandux imur lil hinn mill-ammont minimu tal-Unjoni ta' taxxa li tirriżulta għas-sena bażi. Jekk il-benefiċjarji jħallsu inqas mil-livell minimu ta' taxxa tal-Unjoni stabbilit bid-Direttiva rilevanti applikabbli, l-għajnuna se tkun stmata fuq il-bażi tal-kundizzjonijiet għat-taxxi ambjentali mhux armonizzati kif stipulat fil-paragrafi (176)sa (178). Għat-taxxi ambjentali mhux armonizzati l-oħra kollha u fil-każ tat-taxxi armonizzati li jkunu "l isfel mill-livelli minimi tal-Unjoni tal-ETD (ara paragrafu (172) u sabiex tintwera l-ħtieġa u l-proporzjonalità tal-għajnuna, Stat Membru għandi jiddefinixxi biċ-ċar l-ambitu tat-tnaqqis tat-taxxa. Għal dan l-għan, Stat Membru għandu jipprovdi informazzjoni speċifikata fil-paragrafu(171). l-Istati Membri jistgħu jiddeċiedu li jagħtu għajnuna lill-benefiċjarji ta' għajnuna fil-forma ta' rifużjoni tat-taxxa, (msemmija fil-paragrafu(174)). Dan l-approċċ jibqa" jesponi l-benefiċjarji tal-għajnuna għas-sinjal tal-prezz li t-taxxa ambjentali hi intiża li tagħti, filwaqt li tiġi llimitata ż-żieda mistennija fl-ammont ta' taxxa pagabbli. Il-Kummissjoni tikkunsidra l-għajnuna bħala neċessarja jekk jiġu ssodisfati l-kundizzjonijiet kumulattivi li ġejjin: l-għażla ta' benefiċjarji hi bbażata fuq kriterji oġġettivi u trasparenti u l-għajnuna tingħata bħala prinċipju bl-istess mod għall-kompetituri kollha fl-istess settur jekk ikunu jinsabu f'sitwazzjoni fattwali simili; it-taxxa ambjentali mingħajr tnaqqis twassal għal żieda sostanzjali fl-kostijiet tal-produzzjoni ikkalkulata bħala proporzjon tal-valur gross miżjud għal kull settur jew kategorija ta' benefiċjarji individwali; u iż-żieda sostanzjali fil-kostijiet tal-produzzjoni ma tistax tgħaddi għand il-konsumaturi mingħajr ma jirriżulta fi tnaqqis sostanzjali fil-bejgħ. Il-Kummissjoni tikkunsidra l-għajnuna bħala proporzjonata jekk tiġi sodisfata waħda mill-kundizzjonijiet li ġejjin: il-benefiċjarji tal-għajnuna jħallsu mill-inqas 20 % tat-taxxa ambjentali nazzjonali; jew it-tnaqqis tat-taxxa huwa kondizzjonali fuq il-konklużjoni ta' ftehimiet bejn l-Istati Membri u l-benefiċjarji jew l-assoċjazzjonijiet tal-benefiċjarji fejn il-benefiċjarji jew l-assoċjazzjonijiet tal-benefiċjarji jimpenjaw ruħhom li jiksbu l-objettivi ta' ħarsien ambjentali li għandhom l-istess effett daqs li kieku l-benefiċjarji jħallsu mill-anqas 20 % tat-taxxa nazzjonali jew, fiċ-ċirkostanzi previsti fil-paragrafu (173), hawn fuq jekk il-livell minimu tat-taxxa tal-Unjoni jiġi applikat. Dawn il-ftehimiet jew impenji jistgħu jkunu marbuta ma', fost affarijiet oħra, tnaqqis fil-konsum tal-enerġija, tnaqqis fl-emissjonijiet jew kwalunkwe miżura ambjentali oħra. Tali ftehimiet għandhom jissodisfaw il-kundizzjonijiet kumulattivi li ġejjin: is-sustanza tal-ftehimiet hi nnegozjata minn kull Stat Membru u tispeċifika l-miri u tistabilixxi skeda ta' żmien biex jintlaħqu dawn il-miri; il-ftehimiet huma riveduti perjodikament fid-dawl tal-iżviluppi teknoloġiċi u żviluppi oħrajn u jridu jistipulaw arranġamenti effettivi ta' pieni li jkunu applikabbli jekk l-impenji ma jintlaħqux. Fil-każ tat-taxxa fuq il-karbonju imposta fuq il-prodotti tal-enerġija użati fil-produzzjoni tal-elettriku, il-fornitur tal-elettriku huwa responsabbli għall-ħlas tat-taxxa. Taxxa fuq il-karbonju bħal din tista' titfassal b'mod li tappoġġja u tkun marbuta direttament mal-prezz tal-kwoti tal-ETS tal-Unjoni billi tintaxxa l-karbonju. Madankollu, il-prezzijiet tal-elettriku jiżdiedu jekk dawk stijiet jgħaddu għand il-konsumatur tal-elettriku. F'dak il-każ, l-effett tat-taxxa fuq il-karbonju huwa simili għall-effett tal-kostijiet tal-kwota tal-ETS li jgħaddu għand ħaddieħor u jiġu inklużi fil-prezz tal-elettriku, kostijiet indiretti tal-emissjonijiet. Għalhekk, jekk it-taxxa imsemmija fil-paragrafu (179) hija mfassla b'tali mod li hija marbuta direttament mal-prezz tal-kwoti ETS tal-UE u għandha l-għan li żżid il-prezz tal-kwoti, il-kumpens għal dawk il-kostijiet indiretti ogħla jistgħu jiġu kkunsidrati. Il-Kummissjoni se tikkunsidra l-miżura kompatibbli mas-suq intern biss jekk jiġu ssodisfati l-kundizzjonijiet kumulattivi li ġejjin: l-intensità tal-għajnuna u l-intensitajiet massimi ta' għajnuna huma kkalkulati kif definit fil-paragrafi 27 sa 30 tal-Linji Gwida dwar l-għajnuna mill-Istat tal-ETS. Il-prezz bil-quddiem tal-kwoti tal-ETS jista' jiġi sostitwit permezz tal-livell tat-taxxa nazzjonali. u għajnuna tingħata permezz ta' somma f'salt li tista' titħallas lill-benefiċjarju fis-sena li matulha jkun ġġarrab il-kostijiet jew fis-sena ta' wara. Jekk l-għajnuna titħallas fis-sena li matulha jkunu ġġarrbu l-kostijiet, hemm bżonn li jkun fis-seħħ mekkaniżmu ta' monitoraġġ ex post sabiex jiġi żgurat li kwalunkwe pagament żejjed li jkun sar fir-rigward tal-għajnuna jitħallas lura qabel l-1 ta' Lulju tas-sena ta' wara. Il-finanzjament ta' appoġġ għall-enerġija minn sorsi rinnovabbli għalkemm imposti mhux immirat lejn esternalità negattiva u għalhekk ma għandu l-ebda effett ambjentali dirett. Dawk it-tariffi għalhekk huma fundamentalment differenti minn taxxi indiretti fuq l-elettriku stabbiliti fil-paragrafu (167) anke jekk huma jistgħu wkoll jirriżultaw fi prezzijiet tal-elettriku ogħla. Iż-żieda fil-kostijiet tal-elettriku tista' tkun espliċita permezz ta' tariffa speċifika li hija imposta fuq il-konsumaturi tal-elettriku b'żieda mal-prezz tal-elettriku jew indiretta permezz ta' kostijiet addizzjonali li jiffaċċjaw fornituri tal-elettriku minħabba l-obbligi biex jixtru enerġija rinnovabbli li huma sussegwentement jgħaddu lill-konsumaturi tagħhom, il-konsumaturi tal-elettriku. Eżempju tipiku hu x-xiri obbligatorju minn fornituri tal-elettriku ta' ċertu persentaġġ ta' enerġija rinnovabbli permezz ta' ċertifikati ħodor li għalihom il-fornitur mhuwiex ikkumpensat. Għall-valutazzjoni tal-għajnuna mill-Istat għall-kumpens tal-finanzjament ta' appoġġ ta' enerġija minn sorsi rinnovabbli, il-Kummissjoni se tapplika biss il-kundizzjonijiet stabbiliti f'din it-Taqsima u fit-Taqsima 3.2.7. Fi ħdan is-settur eliġibbli, l-Istati Membri għandhom bżonn s jiżguraw li l-għażla ta' benefiċjarji issir fuq il-bażi ta' kriterji oġġettivi, mhux diskriminatorji u trasparenti u li l-għajnuna tingħata bħala prinċipju bl-istess mod għall-kompetituri kollha fl-istess settur jekk ikunu jinsabu f'sitwazzjoni fattwali simili. Il-Kummissjoni tikkunsidra l-għajnuna bħala proporzjonali jekk il-benefiċjarji tal-għajnuna jħallsu mill-inqas 15 % tal-kostijiet addizzjonali mingħajr tnaqqis. Meta l-Istati Membri jiddeċiedu li jadottaw il-limitazzjonijiet ta' 4 % u 0,5 % rispettivament tal-valur gross miżjud, dawn il-limitazzjonijiet għandhom japplikaw għal impriżi eliġibbli kollha. L-Istati Membri jistgħu jieħdu miżuri biex jiżguraw li d-dejta tal-valur gross miżjud għall-finijiet ta' din it-Taqsima tkopri il-kostijiet kollha tax-xogħol rilevanti. L-Istati Membri għandhom japplikaw kriterji ta' eliġibbiltà u proporzjonalità stabbiliti fit-Taqsima 3.7.2. sa mhux aktar tard mill-1 ta' Jannar 2019. Għajnuna mogħtija fir-rigward ta' perjodu qabel dik id-data se titqies kompatibbli jekk jiġu ssodisfati l-istess kriterji. Barra minn hekk, il-Kummissjoni tqis li kull għajnuna mogħtija biex jitnaqqas il-piż relatat mal-appoġġ finanzjarju għall-elettriku minn sorsi rinnovabbli fir-rigward tas-snin qabel l-2019 tista' tiġi ddikjarata kompatibbli mas-suq intern sakemm tkun saret b'mod konformi ma' pjan ta' aġġustament. Sabiex tiġi evitata interruzzjoni f'daqqa għal intrapriża individwali, pjan ta' aġġustament bħal dan għandu jinvolvi aġġustament progressiv għal livelli ta' għajnuna li jirriżultaw mill-applikazzjoni tal-kriterji ta' eliġibbiltà u proporzjonalità stabbiliti fit-Taqsima 3.7.2. Sal-punt li l-għajnuna ġiet mogħtija fir-rigward tal-perjodu qabel id-data tal-applikazzjoni ta' dawn il-Linji Gwida, il-pjan għandu wkoll jipprevedi l-applikazzjoni progressiva tal-kriterji għal dak il-perjodu. Sal-punt li għajnuna fil-forma ta' tnaqqis jew eżenzjoni mill-piż relatat mal-appoġġ finanzjarju għall-elettriku minn sorsi rinnovabbli ġiet mogħtija qabel id-data tal-applikazzjoni ta' dawn il-Linji Gwida għal impriżi li mhumiex eliġibbli taħt it-Taqsima 3.7.2., tali għajnuna tista' tiġi ddikjarata kompatibbli sakemm il-pjan ta' aġġustament jipprevedi minimu ta' kontribuzzjoni proprja ta' 20 % tal-kostijiet addizzjonali tas-soprataxxa mingħajr tnaqqis, li għandha tiġi stabbilita progressivament u mhux aktar tard mill-1 ta' Jannar 2019. Il-pjan ta' aġġustament għandu jikkunsidra l-fatturi ekonomiċi rilevanti kollha marbuta mal-politika rinnovabbli. Il-pjan ta' aġġustament għandu jkun approvat mill-Kummissjoni. Il-pjan ta' aġġustament għandu jiġi nnotifikat lill-Kummissjoni mhux aktar tard minn 12-il xahar wara d-data tal-applikazzjoni ta' dawn il-Linji Gwida. L-infrastruttura tal-enerġija hija prekundizzjoni għal suq tal-enerġija li jiffunzjona. L-għajnuna għall-infrastruttura tal-enerġija għalhekk issaħħaħ is-suq intern tal-enerġija. Hija ttejjeb l-istabbiltà tas-sistema, l-adegwatezza tal-ġenerazzjoni, l-integrazzjoni ta' sorsi differenti tal-enerġija u l-provvista tal-enerġija f'netwerks sottożviluppati. Il-Kummissjoni għalhekk tqis li l-għajnuna għall-infrastruttura tal-enerġija hija ta' benefiċċju għas-suq intern u b'hekk tikkontribwixxi għall-objettiv tal-interess komuni. L-investimenti fl-infrastruttura tal-enerġija ta' spiss huma kkaratterizzati minn fallimenti tas-suq. Falliment tas-suq li jista' jseħħ fil-qasam tal-infrastruttura tal-enerġija huwa relatat ma' problemi ta' koordinazzjoni. Interessi diverġenti fost l-investituri, l-inċertezza dwar ir-riżultati kollaborattivi u l-effetti tan-netwerk jistgħu jostakolaw l-iżvilupp ta' proġett jew it-tfassil effettiv tiegħu. Fl-istess ħin, l-infrastruttura tal-enerġija tista' tiġġenera esternalitajiet pożittivi sostanzjali, fejn il-kostijiet u l-benefiċċji tal-infrastruttura jistgħu jseħħu assimmetrikament fost id-diversi parteċipanti fis-suq u l-Istati Membri. F'termini ta' finanzjament, l-għoti ta' għajnuna mill-Istat huwa mod kif jingħeleb il-falliment tas-suq barra milli b'mezzi ta' tariffi tal-utenti obbligatorji. Għalhekk, biex tintwera l-ħtieġa ta' għajnuna mill-Istat fil-qasam tal-infrastruttura tal-enerġija, japplikaw il-prinċipji deskritti fil-paragrafi (206) u (207). Għal proġetti ta' infrastruttura tal-enerġija li jaqgħu taħt il-paragrafu (206) u parzjalment jew totalment eżentati mil-leġiżlazzjoni tas-suq intern tal-enerġija, u għal proġetti li ma jaqgħux taħt il-paragrafu (206), il-Kummissjoni se twettaq valutazzjoni każ b'każ tal-ħtieġa għal għajnuna mill-Istat. Fil-valutazzjoni tagħha, il-Kummissjoni se tikkunsidra l-fatturi li ġejjin: (i) sa liema punt falliment tas-suq iwassal għal proviżjoni subottimali tal-infrastruttura meħtieġa; (ii) sa fejn l-infrastruttura hija miftuħa għal aċċess ta' parti terza u soġġetta għal regolamentazzjoni tariffarja; u (iii) sa liema punt il-proġett jikkontribwixxi għas-sigurtà tal-provvista tal-enerġija tal-Unjoni. Għal proġetti ta' infrastruttura taż-żejt, il-Kummissjoni tippreżumi li ma hemmx ħtieġa għal għajnuna mill-Istat. Madankollu, l-Istati Membri jistgħu jagħtu għajnuna mill-Istat f'ċirkostanzi eċċezzjonali fejn debitament ġustifikat. L-effett ta' inċentiv tal-għajnuna se jkun evalwat fuq il-bażi tal-kundizzjonijiet stabbiliti fit-Taqsima 3.2.4. L-ammont ta' għajnuna jrid ikun limitat għall-minimu meħtieġ sabiex jinkisbu l-objettivi mfittxija tal-infrastruttura. Għal għajnuna għall-infrastruttura, ix-xenarju kontrofattwali huwa preżunt bħala s-sitwazzjoni li fiha l-proġett ma jseħħx. Il-kost eliġibbli huwa għalhekk diskrepanza ta' likwidità. Il-miżuri ta' għajnuna b'appoġġ tal-infrastruttura m'għandhomx jaqbżu intensità ta' għajnuna ta' 100 % tal-kostijiet eliġibbli. Il-Kummissjoni se titlob lill-Istati Membri biex b'mod ċar jidentifikaw separatament kwalunkwe miżura oħra ta' għajnuna li tista' tħalli impatt fuq il-miżuri tal-għajnuna għall-infrastruttura. Fid-dawl tar-rekwiżiti eżistenti skont il-leġiżlazzjoni tas-suq intern li hija mmirata lejn it-tisħiħ tal-kompetizzjoni, il-Kummissjoni tikkunsidra li għajnuna għall-infrastruttura tal-enerġija soġġetta għal regolamentazzjoni tas-suq intern ma għandhiex effetti mhux xierqa ta' distorsjoni. Fil-każ tal-infrastruttura b'mod parzjali jew sħiħ eżentata minn leġiżlazzjoni tas-suq intern tal-enerġija jew mhux soġġetta għaliha u fil-każ ta' faċilitajiet tal-ħażna tal-gass taħt l-art, il-Kummissjoni se twettaq valutazzjoni każ b'każ tad-distorsjonijiet potenzjali tal-kompetizzjoni filwaqt li tqis b'mod partikolari l-grad ta' aċċess għal partijiet terzi tal-infrastruttura megħjuna, l-aċċess għal infrastruttura alternattiva u s-sehem tas-suq tal-benefiċjarju. B'sehem dejjem akbar ta' sorsi ta' enerġija rinnovabbli, il-ġenerazzjoni tal-elettriku f'ħafna Stati Membri qed taqleb minn sistema ta' provvista relattivament stabbli u kontinwa lejn sistema b'fornimenti aktar numerużi u fuq skala żgħira ta' sorsi varjabbli. Il-bidla tqajjem sfidi ġodda biex tiġi żgurata l-adegwatezza tal-ġenerazzjoni. Barra minn hekk, il-fallimenti regolatorji u tas-suq jistgħu jikkawżaw investiment insuffiċjenti fil-kapaċità tal-ġenerazzjoni, pereżempju, f'sitwazzjoni fejn il-prezzijiet bl-ingrossa huma limitati u s-swieq tal-elettriku jonqsu milli jiġġeneraw biżżejjed inċentivi ta' investiment. Miżuri favur l-adegwatezza tal-ġenerazzjoni jistgħu jitfasslu f'varjetà ta' modi, fil-forma ta' investiment u għajnuna operatorja (fil-prinċipju jippremjaw biss l-impenn li jkunu kapaċi jwasslu l-elettriku), u jistghu jsegwu objettivi differenti. Pereżempju, huma jistgħu jimmiraw biex jindirizzaw problemi fuq medda qasira ta' żmien ġejjin min-nuqqas ta' kapaċità flessibbli ta' ġenerazzjoni biex jilħqu ċaqliq f'daqqa fil-produzzjoni varjabbli mir-riħ u mix-xemx, jew jistgħu jiddefinixxu mira għall-adegwatezza tal-ġenerazzjoni li l-Istati Membri jixtiequ jiżguraw irrispettivament minn kunsiderazzjonijiet fuq medda qasira ta' żmien. Għajnuna favur l-adegwatezza tal-ġenerazzjoni tista' tikkontradixxi l-objettiv tat-tneħħija gradwali tas-sussidji dannużi għall-ambjent inklużi għall-fjuwils fossili. L-Istati Membri għandhom għalhekk primarjament jikkunsidraw modi alternattivi biex jiksbu l-adegwatezza tal-ġenerazzjoni li ma jkollhomx impatt negattiv fuq l-objettiv tat-tneħħija gradwali tas-sussidji dannużi ekonomikament jew għall-ambjent, bħall-iffaċilitar tal-ġestjoni mil-lat tad-domanda u jżidu l-kapaċità tal-interkonnessjoni. In-natura u l-kawżi tal-problema tal-adegwatezza tal-ġenerazzjoni, u għalhekk il-ħtieġa ta' għajnuna mill-Istat biex tiġi żgurata l-adegwatezza tal-ġenerazzjoni, għandhom jiġu analizzati sew u kkwantifikati, pereżempju f'termini tan-nuqqas ta' kapaċità l-aktar intensiva jew kapaċità staġjonali jew il-quċċata tad-domanda fil-każ tal-falliment fuq medda qasira ta' żmien tas-suq fil-livell tal-operaturi biex jissodisfa d-domanda u l-forniment. L-unità ta' kejl tal-kwantifikazzjoni għanda tkunu deskritta u jiġi pprovdut il-metodu tal-kalkolu. Fil-valutazzjoni tagħha, il-Kummissjoni għandha tikkunsidra, fost oħrajn u meta applikabbli, l-elementi li ġejjin li għandhom jiġu pprovduti mill-Istat Membru: valutazzjoni tal-impatt tal-ġenerazzjoni varjabbli, inkluż dik li toriġina minn sistemi fil-viċinat; valutazzjoni tal-eżistenza ta' interkonnetturi attwali jew potenzjali, inkluża deskrizzjoni ta' proġetti taħt kostruzzjoni u ppjanati; valutazzjoni ta' kull element ieħor li jista' jikkawża jew jaggrava l-problema tal-adegwatezza tal-ġenerazzjoni, bħal fallimenti regolatorji jew tas-suq, inklużi pereżempju l-limiti tal-prezzijiet bl-ingrossa. L-għajnuna għanda tirrimunera biss is-servizz tad-disponibilità pura pprovdut mill-ġeneratur, jiġifieri, l-impenn li jkun disponibbli biex iwassal l-elettriku u jkun ikkumpensat għal dan, pereżempju f'termini ta' remunerazzjoni għal kull MW ta' kapaċità li ssir disponibbli. L-għajnuna ma għandhiex tinkludi kwalunkwe remunerazzjoni għall-bejgħ tal-elettriku, jiġiferi r-remunerazzjoni għal kull MWh mibjugħ. Il-miżura għandha tkun miftuħa u tipprovdi inċentivi adegwati kemm lil ġeneraturi eżistenti u kemm dawk futuri u għall-operaturi li jużaw teknoloġiji sostitwibbli, bħal reazzjoni min-naħa tad-domanda jew soluzzjonijiet ta' ħażna. Għaldaqstant, l-għajnuna għandha tiġi kkonsenjata permezz ta' mekkaniżmu li jippermetti skedi ta' twettiq potenzjalment differenti li jikkorrispondu maż-żmien meħtieġ biex jitwettqu investimenti ġodda minn ġeneraturi ġodda li jużaw teknoloġiji differenti. Il-miżura għandha tqis ukoll sa liema punt il-kapaċità ta' interkonnessjoni tista' tirrimedja kwalunkwe problema eventwali tal-adegwatezza tal-ġenerazzjoni. L-effett ta' inċentiv tal-għajnuna se jkun evalwat fuq il-bażi tal-kundizzjonijiet stabbiliti fit-Taqsima 3.2.4 ta' dawn il-Linji Gwida. Il-kalkolu tal-ammont ġenerali tal-għajnuna għandu jwassal biex il-benefiċjarji jaqilgħu rata ta' redditu li tista' titqies bħala raġonevoli. Proċess ta' offerti kompetittiv fuq il-bażi ta' kriterji ċari, trasparenti u mhux diskriminatorji, li effettivament ikun immirat lejn l-objettiv definit, se jitqies li jwassal għal rati raġonevoli ta' redditu taħt ċirkostanzi normali. Il-miżura għandu jkollha mekkaniżmi integrati li jiżguraw li ma jistax ikun hemm qligħ mhux previst. Il-miżura għandha tkun mibnija b'tali mod li tiżgura li l-prezz imħallas għad-disponibbiltà awtomatikament jxaqleb lejn żero meta l-livell ta' kapaċità fornut ikun mistenni li jkun biżżejjed biex ilaħħaq mal-livell ta' kapaċità mitlub. Il-miżura għandha tkun imfassla b'mod li tagħmilha possibbli għal kwalunkwe kapaċità li tista' effettivament tikkontribwixxi għall-indirizzar tal-problema tal-adegwatezza tal-ġenerazzjoni biex tipparteċipa fil-miżura, b'mod partikolari, billi jitqiesu l-fatturi li ġejjin: il-parteċipazzjoni ta' ġeneraturi li jużaw teknoloġiji differenti u ta' operaturi li joffru miżuri bi prestazzjoni teknika ekwivalenti, pereżempju ġestjoni mil-lat tad-domanda, l-interkonnetturi u l-ħażna. Mingħajr preġudizzju għall-paragrafu (228), ir-restrizzjoni fuq il-parteċipazzjoni tista' tkun iġġustifikata biss fuq il-bażi ta' prestazzjoni teknika insuffiċjenti meħtieġa biex tindirizza l-problema tal-adegwatezza tal-ġenerazzjoni. Barra minn hekk, il-miżura tal-adegwatezza tal-ġenerazzjoni għandha tkun miftuħa għal aggregazzjoni potenzjali kemm tad-domanda kif ukoll tal-provvista; parteċipazzjoni minn għadd suffiċjenti ta' ġeneraturi biex jiġi stabbilit prezz kompetittiv għall-kapaċità; evitar ta' effetti negattivi fuq is-suq intern, pereżempju minħabba restrizzjonijiet tal-esportazzjoni, limiti tal-prezzijiet bl-ingrossa, restrizzjonijiet ta' offerti jew miżuri oħra li jimminaw l-operazzjoni tal-akkoppjament tas-suq, inkluż għas-swieq intra-day u tal-ibbilanċjar. Il-miżura trid: ma tnaqqasx l-inċentivi għall-investiment fil-kapaċità tal-interkonnessjoni; ma timminax l-akkoppjament tas-suq, inkluż l-ibbilanċjar tas-swieq; ma timminax id-deċiżjonijiet dwar l-investiment fuq il-ġenerazzjoni li saru qabel il-miżura jew id-deċiżjonijiet mill-operaturi dwar l-ibbilanċjar jew servizzi anċillari tas-suq; ma ssaħħaħx indebitament id-dominanza tas-suq; tagħti preferenza lill-ġeneraturi b'livell baxx ta' karbonju ekwivalenti għal parametri tekniċi u ekonomiċi. L-iskemi ta' permessi negozjabbli huma meqjusa bħala kompatibbli mas-suq intern jekk jiġu ssodisfati l-kundizzjonijiet kumulattivi li ġejjin: l-iskema ta' permessi negozjabbli trid tkun stabbilita b'mod tali li tirreġistra l-ilħuq ta' objettivi ambjentali lil hinn minn dawk maħsuba li għandhom jintlaħqu fuq il-bażi ta' standards tal-Unjoni li huma obbligatorji għall-impriżi kkonċernati; l-allokazzjoni trid issir b'mod trasparenti, fuq il-bażi ta' kriterji oġġettivi u sorsi ta' dejta tal-ogħla kwalità disponibbli, u l-ammont totali ta' permessi jew benefiċċji negozjabbli mogħtija lil kull impriża għal prezz li jkun taħt il-valur tas-suq tagħhom ma jridx ikun ogħla mill-ħtiġijiet mistennija tagħha kif stmati għal sitwazzjoni mingħajr sistema ta' skambju; il-metodoloġija tal-allokazzjoni ma għandhiex tiffavorixxi ċerti impriżi jew ċerti setturi, sakemm dan ma jkunx iġġustifikat mil-loġika ambjentali tas-sistema nfisha jew fejn tali regoli jkunu meħtieġa għal konsistenza ma' linji oħra ta' politika ambjentali; bħala prinċipju, parteċipanti ġodda m'humiex jirċievu permessi jew benefiċċji b'kundizzjonijiet aktar favorevoli meta mqabbla ma' impriżi eżistenti li huma attivi fl-istess swieq. L-għoti ta' allokazzjonijiet ogħla lil stallazzjonijiet eżistenti f'paragun ma' parteċipanti ġodda ma għandux iwassal għal ostakli żejda għad-dħul fis-suq. Il-Kummissjoni għandha tevalwa l-ħtieġa u l-proporzjonalità tal-għajnuna mill-Istat involuta f'skema ta' permess ta' tpartit skont il-kriterji li ġejjin: l-għażla tal-benefiċjarji għandha tkun ibbażata fuq kriterji oġġettivi u trasparenti u, bħala prinċipju, l-għajnuna għandha tingħata bl-istess mod lill-kompetituri kollha fl-istess settur jekk ikunu jinsabu f'sitwazzjoni fattwali simili; irkant integrali jrid iwassal għal żieda sostanzjali fil-kostijiet tal-produzzjoni għal kull settur jew kategorija ta' benefiċjarji individwali; iż-żieda sostanzjali fil-kostijiet tal-produzzjoni ma tistax tingħadda lill-klijenti mingħajr ma jirriżulta fi tnaqqis sostanzjali fil-bejgħ. L-analiżi tista' ssir fuq il-bażi ta' stimi tal-elastiċità tal-prezz tal-prodott tas-settur ikkonċernat fost fatturi oħra. Sabiex jiġi evalwat jekk iż-żieda fil-kostijiet mill-iskema ta' permessi negozjabbli tistax tingħadda lill-konsumaturi, jistgħu jintużaw stimi ta' bejgħ mitluf kif ukoll l-impatt tagħhom fuq il-profitabilità tal-kumpanija; ma għandux ikun hemm possibbiltà għal impriżi individwali fis-settur li jnaqqsu l-livelli ta' emissjonijiet sabiex il-prezz taċ-ċertifikati jkun sostenibbli. Konsum li ma jistax jitnaqqas jista' jiġi ppruvat permezz tal-għotja ta' livelli ta' emissjonijiet mit-teknika bl-aħjar prestazzjoni fiż-Żona Ekonomika Ewropea ("ŻEE") u jintużaw bħala valur referenzjarju. Kwalunkwe impriża li jkollha t-teknika bl-aħjar prestazzjoni tista' tibbenefika l-aktar minn għotja ekwivalenti għaż-żieda fil-kostijiet ta' produzzjoni b'riżultat tal-iskema ta' permessi negozjabbli billi tibbenefika minn teknika bl-aħjar prestazzjoni u li mhux possibbli li din tingħadda lill-konsumatur. Kwalunkwe impriża li jkollha l-agħar riżultati ambjentali tibbenefika minn għotjiet iktar baxxi, proporzjonali mal-prestazzjoni ambjentali tagħha. L-għan tal-għajnuna għall-investiment għar-rilokazzjoni tal-impriżi huwa li joħloq inċentivi individwali sabiex jitnaqqsu esternalitajiet negattivi permezz tar-rilokazzjoni ta' impriżi li joħolqu tniġġis kbir lejn żoni fejn tali tniġġis jagħmel inqas ħsara, fi kliem ieħor, inqas kostijiet esterni. L-għajnuna tista' għalhekk tkun ġustifikata jekk ir-rilokazzjoni issir għal raġunijiet ambjentali, iżda għandu jiġi evitat li tingħata għajnuna għar-rilokazzjoni għal kwalunkwe skop ieħor. L-għajnuna tal-investiment għar-rilokazzjoni tal-impriżi għal siti ġodda għal raġunijiet ta' ħarsien ambjentali hi kkunsidrata kompatibbli mas-suq intern jekk jintlaħqu l-kundizzjonijiet stabbiliti fit-Taqsimiet 3.2.4 u 3.2.7 u l-kundizzjonijiet kumulattivi li ġejjin: il-tibdil fil-lokalità għandu jsir fuq prinċipji ta' protezzjoni jew prevenzjoni ambjentali u jrid ikun ġie ordnat permezz ta' deċiżjoni amministrattiva jew ġudizzjarja ta' awtorità pubblika kompetenti jew miftiehem bejn l-impriża u l-awtorità pubblika kompetenti. l-impriża trid tikkonforma mal-istandards ambjentali l-aktar stretti applikabbli fir-reġjun il-ġdid fejn se tiġi rilokata. Il-benefiċjarju jista' jkun: Sabiex l-ammont ta' kostijiet eliġibbli jiġi determinat fil-każ tal-għajnuna għar-rilokazzjoni, il-Kummissjoni għandha tqis b'mod partikolari: il-benefiċċji li ġejjin: id-dħul mill-bejgħ jew il-kiri tal-impjant jew l-art abbandunata; il-kumpens imħallas fil-każ ta' esproprjazzjoni; kull gwadann ieħor marbut mat-trasferiment tal-impjant, notevolment gwadanji li jirriżultaw minn titjib, fl-okkażjoni tat-trasferiment, fit-teknoloġija użata u gwadanji ta' kontabbiltà assoċjati ma' użu aħjar tal-impjant; l-investimenti marbuta ma' kwalunkwe żieda fil-kapaċità; il-kostijiet li ġejjin: il-kostijiet marbuta max-xiri ta' art jew il-kostruzzjoni jew xiri ta' impjant ġdid bl-istess kapaċità tal-impjant imwarrab; kwalunkwe penalitajiet imposti fuq l-impriża minħabba li tkun waqqfet il-kuntratt tal-kiri tal-art jew tal-bini, fejn il-bidla fil-post tkun ġiet imwettqa sabiex tikkonforma ma' xi deċiżjoni amministrattiva jew ġudizzjarja. L-intensitajiet tal-għajnuna huma stabbiliti fl-Anness 1. Biex ikun żgurat aktar li d-distorsjoni tal-kompetizzjoni hi limitata, il-Kummissjoni tista' titlob li ċerti skemi ta' għajnuna jkunu soġġetti għal limitu ta' żmien (normalment erba' snin jew anqas) u għall-evalwazzjoni msemmija fil-paragrafu (28). L-evalwazzjonijiet se jitwettqu għal skemi fejn id-distorsjoni potenzjali tal-kompetizzjoni tkun partikolarment għolja, jiġifieri li tista' tirriskja li tirrestrinġi b'mod sinjifikanti jew li tikkawża distorsjoni lill-kompetizzjoni jekk l-implimentazzjoni tagħhom ma tkunx rieżaminata fiż-żmien dovut. Minħabba l-objettivi tagħha u sabiex ma jkunx hemm piż mhux proporzjonat fuq l-Istati Membri u fuq proġetti ta' għajnuna iżgħar, dan japplika biss għal skemi ta' għajnuna b'baġits għall-għajnuna kbar, li jkollhom karatteristiċi ġodda jew meta jkunu previsti bidliet sinifikanti fis-suq, fit-teknoloġija jew fir-regoli. L-evalwazzjoni trid ssir minn espert indipendenti mill-awtorità li tagħti l-għajnuna abbażi ta' metodoloġija komuni pprovduta mill-Kummissjoni. Għandha ssir pubblika. L-Istat Membru għandu jinnotifika, flimkien ma' skema ta' għajnuna, abbozz ta' pjan ta' evalwazzjoni, li se jkun parti integrali tal-valutazzjoni tal-iskema mill-Kummissjoni. Fil-każ ta' skemi ta' għajnuna esklużi mill-ambitu tar-Regolament għal Eżenzjoni Ġenerali Sħiħa esklussivament minħabba l-kobor tal-baġit tagħhom, il-Kummissjoni se tivvaluta l-kompatibbiltà tal-iskema ta' għajnuna, bl-eċċezzjoni tal-pjan tal-evalwazzjoni, fuq il-bażi tal-kriterji definiti fir-Regolament minflok il-Linji Gwida preżenti L-evalwazzjoni trid tiġi ppreżentata lill-Kummissjoni fil-ħin biex tkun tista' ssir il-valutazzjoni tal-estensjoni possibbli tal-iskema tal-għajnuna u fi kwalunkwe każ sa meta tispiċċa. L-ambitu u l-modalitajiet preċiżi ta' kull evalwazzjoni jkunu definiti fid-deċiżjoni ta' approvazzjoni tal-iskema tal-għajnuna. Kwalunkwe miżura ta' għajnuna sussegwenti b'objettiv simili (inkluza kwalunkwe alterazzjoni ta' skemi msemmija fil-paragrafu (244) trid tieħu inkunsiderazzjoni r-riżultati tal-evalwazzjoni Il-Kummissjoni se tapplika dawn il-Linji Gwida għall-miżuri ta' għajnuna kollha li ġew notifikati u li fir-rigward tagħhom hija msejħa tieħu deċiżjoni wara l-applikabilità tagħhom, anki fejn il-proġetti jkunu ġew notifikati qabel dik id-data. Madankollu, għajnuna individwali mogħtija taħt l-iskemi ta' għajnuna approvati u notifikati lill-Kummissjoni skont obbligu ta' notifika individwali ta' tali għajnuna se tiġi vvalutata taħt il-Linji Gwida li japplikaw għall-iskema ta' għajnuna approvata li fuqhom hi bbażata l-għajnuna individwali. Għajnuna illegali fil-forma ta' tnaqqis fl-appoġġ finanzjarju għall-enerġija minn sorsi rinnovabbli se jiġu vvalutati skont id-dispożizzjonijiet tat-Taqsimiet 3.7.2 u 3.7.3. Għajnuna individwali mogħtija fil-kuntest ta' skema ta' għajnuna illegali tiġi vvalutata taħt il-Linji Gwida li japplikaw għal skema ta' għajnuna illegali individwali fiż-żmien meta ngħatat l-għajnuna. Jekk il-benefiċjarju ta' tali għajnuna individwali ikun irċeva konferma minn Stat Membru li se jibbenefika minn għajnuna operattiva biex issostni l-enerġija minn sorsi rinnovabbli u ta' koġenerazzjoni illegali taħt l-iskema għal perjodu predeterminat, tali għajnuna tista' tingħata għall-perjodu kollu taħt il-kondizzjonijiet stabbiliti fl-iskema fil-waqt tal-konferma sal-punt li l-għajnuna hija kompatibbli mar-regoli li japplikaw fiż-żmien tal-konferma. Il-Kummissjoni b'dan tipproponi lill-Istati Membri, fuq il-bażi tal-Artikolu 108(1), il-miżuri xierqa li ġejjin dwar l-iskemi rispettivi ta' għajnuna ambjentali eżistenti tagħhom: L-Istati Membri għandhom jemendaw, fejn meħtieġ, tali skemi sabiex iġibuhom konformi ma' dawn il-Linji Gwida mhux aktar tard mill-1 ta' Jannar 2016, bl-eċċezzjonijiet li ġejjin: Kull meta l-benefiċjarju jkun irċieva konferma minn Stat Membru li se jibbenefika minn għajnuna mill-Istat taħt skema bħal din għal perjodu predeterminat, tali għajnuna tista' tingħata għall-perjodu kollu taħt il-kondizzjonijiet stabbiliti fl-iskema fil-waqt tal-konferma. L-Istati Membri huma mistiedna jagħtu l-approvazzjoni espliċita u bla kundizzjoni tagħhom għall-miżuri xierqa proposti fi żmien xahrejn mid-data tal-pubblikazzjoni ta' dawn il-Linji Gwida fil-Ġurnal Uffiċjali tal-Unjoni Ewropea. Fl-assenza ta' tweġiba, il-Kummissjoni ser tassumi li l-Istat Membru in kwistjoni ma jaqbilx mal-miżuri proposti. L-Istati Membri għandhom jiżguraw li jinżammu rekords dettaljati li jirrigwardaw il-miżuri kollha li jinvolvu l-għoti ta' għajnuna. Tali rekords iridu jinkludu l-informazzjoni kollha meħtieġa biex ikun stabbilit li l-kundizzjonijiet, fejn applikabbli, rigward il-kostijiet eliġibbli u l-intensità massima ta' għajnuna permessa jkunu ġew osservati. Dawn ir-rekords għandhom jinżammu għal għaxar snin mid-data li fiha tkun ingħatat l-għajnuna u għandhom jiġu pprovduti lill-Kummissjoni meta titlobhom. Il-Kummissjoni tista' tiddeċiedi li tirrevedi jew temenda dawn il-Linji Gwida fi kwalunkwe ħin jekk dan ikun meħtieġ għal raġunijiet marbutin mal-politika dwar il-kompetizzjoni jew sabiex jittieħdu f'kunsiderazzjoni politiki oħrajn tal-Unjoni u impenji internazzjonali. L-intensitajiet talgħajnuna li ġejjin huma applikati għall-miżuri ta' għajnuna ambjentali: Il-Kummissjoni tikkunsidra xenarji tipiċi ta' interventi tal-għajnuna mill-Istat sabiex jiżdied il-livell ta' ħarsien ambjentali jew jissaħħaħ is-suq intern tal-enerġija. B'mod partikolari, għall-kalkolu tal-kostijiet eliġibbli fuq il-bażi ta' xenarju kontrafattwali tiġi pprovduta l-gwida li ġejja: Għall-finijiet tat-Taqsima 3.7.2, l-intenstià tal-elettriku ta' impriża għandha tiġi definita bħala: Il-kostijiet tal-elettriku tal-impriża (kif ikkalkulat skont il-paragrafu (4) hawn taħt); diviżi Il-GVA tal-impriża (kif ikkalkulat skont il-paragrafi (1) u (2) hawn fuq). Il-kostijiet tal-elettriku ta' impriża għandhom jiġu definiti bħala: Il-konsum tal-elettriku tal-impriża; moltiplikata bil- prezz preżunt tal-elettriku. Għall-finijiet tas-sottoparagrafu (4)(b), hawn fuq, is-suppożizzjoni tal-prezz tal-elettriku għandha tfisser il-medja tal-prezz tal-bejgħ bl-imnut tal-elettriku li japplika fl-Istat Membru lil impriżi b'livell simili ta' konsum tal-elettriku fl-aktar sena riċenti li għaliha d-dejta tkun disponibbli. Għall-fini tas-sottoparagrafu (4)(b), hawn fuq, il-prezz preżunt tal-elettriku jista' jinkludi l-kost sħiħ tal-finanzjament tal-appoġġ għall-elettriku minn sorsi rinnovabbli li jgħaddi għand l-impriża fl-assenza ta' tnaqqis. IL-BUREAU TAL-PARLAMENT EWROPEW, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 223(2) tiegħu, Wara li kkunsidra l-Artikoli 8 u 23 tar-Regoli ta' Proċedura tal-Parlament Ewropew, ADOTTA DIN ID-DEĊIŻJONI: Fl-Artikolu 33 tal-Miżuri ta' Implimentazzjoni, il-paragrafu 4 huwa sostitwit b'dan li ġej: L-ammont massimu kull xahar li jista' jitħallas fir-rigward tal-membri kollha tal-istaff personali msemmija fl-Artikolu 34 għandu jkun EUR 21 379 b'effett mill-1 ta' Lulju 2012.". Din id-Deċiżjoni għandha tapplika mill-1 ta' Lulju 2012. Minbarra l-pubblikazzjoni fil-ĠU, aġġornament ta' kull xahar huwa disponibbli fuq is-sit tad-Direttorat Ġenerali għall-Affarijiet Interni. Maħruġa qabel l-1.5.2004: (Permess ta' residenza permanenti) fil-forma ta' stiker Maħruġ mill-1.5.2004sal-31.12.2011: Il-permessi ta' residenza huma jew permanenti jew għal terminu ta' żmien fiss. Il-permessi ta' residenza għal terminu ta' żmien fiss jinħarġu għal residenza ta' natura temporanja (permess ta' residenza temporanju) jew ta' natura kontinwa (permess ta' residenza kontinwa). Permess ta' residenza permanenti fil-forma ta' stiker li jindika l-ittra P. Permess ta' residenza kontinwa fil-forma ta' stiker li jindika l-ittra A. Permess ta' residenza temporanja fil-forma ta' stiker li jindika l-ittra B. Maħruġ mill-1.5.2007sal-31.12.2011: Permess ta' residenza għal resident fit-tul tal-UE għal ċittadin ta' pajjiż terz Permess ta' residenza bil-ittri P-EY Maħruġ mill-1.1.2012: Il-permessi ta' residenza huma jew permanenti jew għal terminu ta' żmien fiss. Il-permessi ta' residenza għal terminu ta' żmien fiss jinħarġu għal residenza ta' natura temporanja (permess ta' residenza temporanju) jew ta' natura kontinwa (permess ta' residenza kontinwa). Permess ta' residenza permanenti fil-forma ta' kard li tindika l-ittra P. Permess ta' residenza kontinwa fil-forma ta' kard li tindika l-ittra A. Permess ta' residenza temporanja fil-forma ta' kard li tindika l-ittra B. Karta Blu tal-UE Permess ta' residenza fil-forma ta' kard bil-kliem "EU:n sininen kortti" Permess ta' residenza għal resident fit-tul tal-UE għal ċittadin ta' pajjiż terz Permess ta' residenza fil-forma ta' kard bl-ittri P-EY (maħruġ sat-30.9.2013) Maħruġ mill-1.10.2013: Permess ta' residenza ta' resident fit-tul tal-UE għal ċittadin ta' pajjiż terz Permess ta' residenza fil-forma ta' kard bl-ittri P-UE (Karta tal-identità speċjali maħruġa mill-Ministeru tal-Affarijiet Barranin lil persunal diplomatiku, l-istaff amministrattiv, tekniku u ta' servizz, inklużi l-membri tal-familji tagħhom, u lill-persuni fis-servizz privat tal-persunal u tal-kostruzzjoni, lill-persuni li jwettqu xogħol ta' tiswija jew ta' manutenzjoni f'missjonijiet. Il-karta tal-identità tindika li "Din il-kard tawtorizza r-residenza fil-Finlandja") (Permess ta' residenza fil-forma ta' stiker maħruġ lil persuni msemmija hawn fuq mill-Ministeru tal-Affarijiet Barranin, immarkati "diplomaattileimaus" (diplomatiċi) jew "virkaleimaus" (servizz) jew bl-ebda indikazzjoni dwar l-istatus) Maħruġ mill-1.5.2004sad-29.4.2007: (Permess ta' residenza permanenti fil-forma ta' kard maħruġ lil membri tal-familja ta' ċittadini tal-UE u ż-ŻEE li huma ċittadini ta' pajjiżi terzi) Maħruġ mill-30.4.2007: Permess ta' residenza maħruġ lill-membri tal-familja ta' ċittadini tal-UE u taż-ŻEE li huma ċittadini-ta' pajjiżi terzi. Dritt ta' residenza permanenti ("PYSYVÄ/PERMANENT"), jew dritt ta' residenza għal terminu fiss (perjodu ta' validità indikat) Permessi ta' residenza maħruġa skont il-format uniformi stipulat fir-Regolament (KE) Nru 1030/2002 kif emendat, validi minn tliet xhur sa massimu ta' ħames snin, għal waħda minn dawn ir-raġunijiet: Affidamento (Maħruġ lil dawk it-tfal li huma barranin u li huma temporanjament miċħuda minn ambjent ta' familja xieraq) Assistenza minore (permess ta' residenza maħruġ skont il-leġiżlazzjoni nazzjonali, fuq ordni minn awtorità ġudizzjarja, lill-ġenituri ta' minuri ma' marda gravi) Carta blu UE (il-Karta Blu tal-UE - l-implimentazzjoni tad-Direttiva 2009/50/KE) Motivi unamitari (Raġunijiet unamitarji) Motivi religiosi (Raġunijiet reliġjużi) Protezione sussidiaria (Protezzjoni sussidjarja (permess ta' residenza maħruġ skont id-Digriet Nru 251 tad-19 ta' Novembru 2007 fit-traspożizzjoni tad-Direttiva 2004/83/KE)) Studio (Raġuni ta' studju) Tirocinio formativo/formazione professionale Taħriġ f'apprendistat/taħriġ professjonali Riacquisto cittadinanza (Maħruġ lil dawk il-barranin li qed jistennew l-għotja jew ir-rikonoxximent ta' ċittadinanza Taljana) Permessi ta' residenza maħruġa skont il-format uniformi kif previst fir-Regolament KE Nru 1030/2002, kif emendat, b'validità permanenti: Permess ta' residenza fil-KE b'validità permanenti Permessi ta' residenza f'forma stampata, maħruġa f'format ġdid skont il-leġiżlazzjoni nazzjonali, validu għal perjodu massimu ta' tliet xhur, għal waħda mir-raġunijiet li ġejjin: Gara sportiva (avveniment sportiv) Fil-15 ta' Ottubru 2013, l-Italja adottat permess ta' residenza ġdid f'forma stampata biex jissostitwixxi dak użat bħalissa. Il-permess ta' residenza preċedenti f'forma stampata għadu parti ta' dan l-Anness biss għal dawn il-każijiet: Karta ta' residenza b'validità permanenti u maħruġa qabel id-dħul fis-seħħ tad-Digriet Leġiżlattiv Nru 3 tat-8 ta' Jannar 2007, f'konformità mad-Direttiva 2003/109/KE għal soġġorn twil, imqabbla mad-Digriet Leġiżlattiv tal-permess ta' residenza għal residenti fit-tul tal-KE Karta ta' residenza għal membri tal-familja ta' ċittadini tal-UE li huma ċittadini ta' pajjiżi terzi, b'validità permanenti jew ta' ħames snin (implimentazzjoni tad-Direttiva 2004/38/KE) Carta d'identità M. A. E. (Karta tal-identità maħruġa mill-Ministeru tal-Affarijiet Barranin) (ara l-Anness 20) Lista ta' persuni li jieħdu sehem f'ġita skolastika fl-Unjoni Ewropea L-attivitajiet kummerċjali tal-impriżi konċernati huma: Il-Kummissjoni tistieden lill-partijiet terzi interessati biex iressqu l-kummenti li jista' jkollhom dwar l-operazzjoni proposta lill-Kummissjoni. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Il-kummenti jistgħu jintbagħtu lill-Kummissjoni bil-faks (+32 22964301), bl-e-Mail lil COMP-MERGER-REGISTRY@ec.europa.eu jew bil-posta, bin-numru ta' referenza M.7255 — BSPIH / KFG / Flint, fl-indirizz li ġej:
Extracted from C_200_2014.html